GARA Eibarko Kokein taldeak aurkezpen diskoa atera du – Kokein\nGARA Eibarko Kokein taldeak aurkezpen diskoa atera du\n**”Kokein” lanean sei abesti eta bideoklip bat bildu dituzte**\nKokein taldeak aurkezpen diskoa kaleratu du, lan konpaktoa eta rock estiloari lotua. Taldea 1999an sortu zen eta epe horretan bi maketa egin dituzte, baina hau dute lehenengo diskoa, hau ere “Kokein” izenekoa. Gaztelupeko Hotsak disketxearekin atera dute eta Rafa Rueda izan dute ekoizpen lanetan. Diskoa datorren igandean aurkeztuko dute zuzenean, Eibarren.\nEibarko harrobiaren azken emaitza dugu Kokein taldea. Hala diote Gaztelupeko hotsak disketxekoek, izen bereko disko motza argitaratu dutenek. Zaloa (ahotsa), Jatsu (gitarra eta baxua), Txitxes (baxua, gitarra eta koroak) eta Lete (bateria eta koroak), Kokein taldea osatzen duten lau partaideak, ez dira hasiberriak musikagintzan. Luther, Ehun kilo, Kukka eta Kafha taldeetan ibiliak dira, baina 1999an hasi ziren (Lete 2000. urtean) elkarrekin jotzen, eta, orduz geroztik, Kokein izenarekin bi maketa eta diskoa grabatu dituzte.\n“Kokein” lanean sei abesti eta bideoklip bat (“Zutaz oroitzen”, Haimar Olaskoagak zuzendua) bildu dituzte, nahiz eta hasieran 16 kantu zituzten. Emaitza ona lortzeko materiala landu nahi zuten, «gauzak ondo egiteko denbora behar genuen eta sei abesti kaleratzea pentsatu genuen», azaldu zuten musikariek beren lanaren aurkezpenean.\n«Disko konpaktoa, homogeneoa eta koherentea egiten saiatu gara», esan zuen Lete bateria-jotzaileak. Melodiak eta doinuak lantzen dituen taldea da, rock estiloari lotutako erritmoekin, eta bidean hainbat laguntzaile izan dute. Horietako bat Rafa Rueda PiLT taldeko abeslaria izan da, ekoizpen artistikoaren ardura hartu duena. Lehenengo entseguetatik berekin lan egin du rock estilo hori zehazteko, hasieran estilo gehiago jotzen baitzituzten. «Gure ibilbidea loratu dugu, genituen aukeretatik bat hartu», azaldu zuen Jatsuk. Andoaingo Garate estudioan grabatu dute lana eta PiLTko Haritz Harregik nahastu du.


Domingo Kanpaña - Wikipedia, entziklopedia askea.\nDomingo Kanpaña Gipuzkoar bertsolaria (XIX. mendea). Arotza zen bizibidez, eta Donostiako Fidel Mugikaren litografian lan egiten zuen, mando baten kargua hartuta. Bertsolari gisa ezaguna da, Indalezio Bizkarrondo Bilintxek herriaren oroitzapenean geratu den ziri-bertso bat kantatu ziolako (Mando baten gañian Domingo Kanpaña hasten den bertsoa, hain zuzen), eta hark erantzun ziolako.\nDonostia, XIX. mendea\nbertsolaria eta zurgina


Pablo Berasteguik Donostia 2016ren ebaluazio txostena azaldu du\nBerastegui: 'Donostia 2016k espero baino kanpo inpaktu txikiagoa izan du'\nErakundeetako ordezkariek proiektua ebaluatzen duen txosten independente bat aurkeztu dute, eta Donostia 2016ren ondarea kudeatzeko plana hilaren 29an aurkeztuko dutela aurreratu dute.\nBerastegui, gaur goizeko prentsaurrekoan. Argazakia: Efe.\nPablo Berastegui Donostia 2016 Europako Kultura Hiriburuaren zuzendari nagusiak aitortu duenez, Hiriburutzaren Plan Estrategikoan aurreikusitakoa baino “kanpo inpaktu txikiagoa” izan du proiektuak; izan ere, jardueren % 4 egin da Estatuko eta Europako beste lurralde batzuetan, nahiz eta asmoa % 10 egitea zen.\nPrentsaurreko batean, Berasteguik Donostia 2016 Europako Kultura Hiriburuaren ebaluazio txostena aurkeztu du gaur goizean, hiriburutzaren kanpo ebaluazio “integral” bat, Europako Batzordeak “udazkena baino lehen” gauzatuko duenarekin osatuko dena.\nHobeto egin ziratekeen gauzei helduta, proiektua "eratu zen bezala" azaltzeko gai izan ez direla aipatu du zuzendari nagusiak, horren ondorioz “nolabaiteko disonantzia” egon baita helburuen betetze mailari buruz hitz egiteko orduan.\nMiren Azkarate Donostiako Kultura zinegotziaren esanetan, txosten horrek DSS2016EUren balioztapen “positiboa” egin du oro har, eta helburuak betetzat jotzen ditu, “argi-ilunekin”.\nProiektuaren ekarpenen artean, “Adiorik gabe” ekimenak arrasto sakona utzi duela eta biktimak modu hunkigarrian aintzat hartzeko balio izan duela esan du Azkaratek, bakearen eta elkarbizitzaren eremuan, eta “Uda gau bateko ametsa” ikuskizunarekin arrakasta ere azpimarratu du.\nDenis Itxaso Kultura diputatuaren ustez, DSS2016EUk bere hiru “helburu nagusiak” bete ditu: hiriaren eta bertako kultura proiektuen “europar dimentsioa” indartzea, “kultura sarea” berriztea eta, hirugarrenez, bizikidetzarako kulturan sakontzea.\nBestalde, herritarrek Hiriburutzari emandako erantzuna “gorabeheratsua” izan dela adierazi du Itxasok, eta erantsi du zenbaitek faltan bota ahal izan dituztela, bakearen eta bizikidetzaren esparruan, “Euskadin bizi izan diren amesgaiztoen inguruko zenbait gai”.\nAzkenik, Joxean Muñoz Eusko Jaurlaritzako Kultura sailburuordeak azpimarratu du Hiriburutza “jarrera eta pentsamenduak aldatzea dakarren prozesua” dela eta “ahalegin oso handia” eskatu duela.


Ur bizien sentsazioak | Bizigiro | Berria\nUDAKO SERIEA. Uretako kirolak (II). 'Rafting'-a.\nUr bizien sentsazioak\nErrobi ibaiak aukera ematen du ur bizietako kirolak egiteko; 'rafting'-a, besteak beste. Ibaiak berak dituen ezaugarriengatik, urte osoan egin daiteke kirol hori, nahiz eta urak igo eta jaisten diren.\nUr Biziako Lionel Rossignol —kasko zuriarekin—, Errobi ibaian behera azkargune batean, talde batekin. ISABELLE MIQUELESTORENA\nHemen neoprenozko zure jantzia eta oinetakoak». Lionel Rossignol Ur Biziako arduradunak banatu ditu rafting-a egiteko norberak soinean eraman beharrekoak. Eta orduan hasi da errituala: aldagelara sartu, neoprenozko jantzi umelari buelta eman, zango bat sartu, bestea sartu, tira gogor gora... Ongi, gerriraino sartuta. Bigarren zatia orain. Beso bat, gero bestea; aldagelako beste biktimari begiratu eta, hura ere baldar dabilela ohartzean, bien irri konplizea. Aldagelatik atera, kaskoak, pala eta salbamendu jakak hartu, eta furgonetara: Errobi ibaian rafting jaitsiera egiteko prest.\nBi familia sartu dira furgonetan, ahal zuten moduan, palak bata bestearen kontra joz. Normandiatik etorri dira aita eta bi semeak, eta bigarren aldia dute rafting-a Bidarrain (Nafarroa Beherea) egiten dutena. Orduko oroitzapen onak bultzaturik, esperientzia berritzea erabaki dute, oporretako azken egunean. Centre-Val de Loire eskualdetik etorritako senar-emazte batzuk eta alabak lehen aldia dute Errobiko ibaian, eta gogotsu daude, zer ekarriko dien. Furgonetaren gidari Rossignolek —zeina Bibi kapitaina izango baita uretan— Ortzaizerako (Nafarroa Beherea) bidea hartu du: hortik abiatuko dira. Ondoan du Carmen Agirregomezkorta, rafting enpresaren ondoko Erramundeya ostatuaren jabea, gero hark hartuko baitu furgoneta atzera itzultzeko. Ur Bizia Bidarraiko lehen rafting enpresa izan zen, eta Rossignolek hastapenak kontatu dizkie parte hartzaileei: «Orain dela 27 urte sortu genuen Ur Bizia, 1991n. Frantziako Estatuko rafting diploma atera nuen, eta Euskal Herrira etorri nintzen bizitzera, Baionara. Parisen sortua naiz: kayakean ibiltzen nintzen, eta Errobi ibaira etortzen ginen. Hemen rafting-aren inguruan zerbait egin zitekeela pentsatu nuen». Garai hartan, rafting hitza bera ere arrotza zen askorentzat, eta Agirregomezkortak berak ere hala onartu du: «Toki bat xerkatzen ari ziren instalatzeko, eta honat heldu zirenean eta zer egin nahi zuten entzun nuenean, ez nuen fitsik konprenitzen. 'Horrek arrakastarik ukanen du?', galdegiten nien. Eta bai, begira orain...». Rossignolek asko eskertzen du Erramundeyako familia, beste ate batzuk jo baitzituzten lehenago eta ezezkoa izan baitzuten erantzun gisa: «Haien harrera ez da ahaztekoa».\nOrtzaizera iritsi da eskifaia. Denak jaitsi, ontzia hartu, Agirregomezkortari «gero arte» esan, eta ibaira. Rossignolek, Bibi kapitainak, ikastaro labur bat eman du: palak nola hartu, norbait uretara erortzean zer egin behar duten eroritakoak zein besteek... Batzuetan, frogatxo bat egiten omen du jendeak igeri badakiela egiaztatzeko, baina oraingo parte hartzaileekin konfiantza baduela esan du, denen barren artean.\nOrain bai, egiaren ordua. Bibi kapitainak bakoitzari eman dion tokian jarri, eta aurrera. Hastapena lasaia da, konfiantza hartzeko eta ingurura egokitzeko. «Errobi ibaia ez da oso kirol mailakoa, baina beste toki batzuk baino gehiago bai: Paueko edo Oloroeko uhaitzak baino gehiago, adibidez. Jendeak irudi edo paraje jakin batzuekin lotzen du rafting-a: Gavarnie, Cauterets... baina toki hau estetikoki biziki polita da», azaldu du Rossignolek. Eta hala da; ibai berdeak eta inguruan dituen zuhaitzek, harriek eta landarediak lasaitasuna ematen dute. «Hemen urte guztian egin daiteke rafting-a, negua ala uda izan: beti ura dago. Hemen ez dago ura mozten duen presarik beste toki batzuetan bezala, eta ura ez da hotza, azken finean euri ura delako», kontatu du Rossignolek, besteek lasai arraun egin bitartean. «Eta urak igotzean nahiz jaistean rafting-a egin daiteke?», galdetu du batek. Ibilbidean zehar atxikitze gune batzuk daudela erantzun dio, eta ur asko nahiz gutxi egon nabiga daitekeela horri esker. Zehaztu du arazorik ez dela ibaiaren profilari esker —gune lasaia, jaitsiera, gune lasaia, jaitsiera...—, urak gorago edo beherago egon. Eta hara non jaitsiera horietako bat. Kapitainak arraun egiteko agindu die batzuei, eta besteei gelditzeko, eta, denen lanari esker, lehen jaitsiera gainditu dute. Pozik daude denak, jaitsieraren emozio hori esperimentatuta. Hurrengo lasaiguneaz baliatuta, ontzia momentu batez gelditzeko esan die kapitainak. Bera jaitsi eta ingurumenean ugariak diren lore arrosa batzuk hartu ditu, Saponaria officinalis deiturikoak. «Gero esango dizuet zertarako balia daitezkeen», esan du.\nBidean aurrera egin ahala, begi bistakoak dira orain lau urte izandako uholdeen arrasto eta ondorioak: ibai bazterretan adarrak pilatuta, adarrak zuhaitzetan erabat okertuta, trena pasatzen den burdinazko zubian ura noraino igo zen erakusten duen marka... Aurretik gertatutako uholdeen arrastoak ere ikusten dira: nabarmenenak, harrizko zubiak erorita. Bat-batean, ibaiaren erdi-erdian, egundoko harria: «Hori ez da uholdeen eragina, baina bai naturak eragindakoa. 1995ean, hango menditik erori zen [behatzarekin ezkerrean gelditzen den mendia seinalatuz]. Gauez gertatu zen; orduan ez zegoen oraingo errepidea, eta auto gutxiago pasatzen zen».\nOntziarekin harritzarra saihestu eta aurrera. Uhaina Bidarraiko beste rafting enpresaren ontzi batekin topo egin dute. Bazter batean utzia dute ontzia, eta arroka batera igota daude, handik uretara jauzi egiteko prest. «Nahi al duzue zuek ere salto egin?», galdetu du kapitainak. Erantzun baino lehen, denak ontzian zutik dira, hortik irteteko asmotan. Behin jauzi eginda, kasu eman behar da, korronteak indar handia baitu. Arrokak ukitu dituztenez, abenturazaleek zikin-zikinak dituzte eskuak: Rossignolek momentu hori aprobetxatu du aurretik bildutako loreen berri emateko: «Lore hauen izena xaboi-belar sendagarria da [saponiere esan du, frantsesez], eta latinezko sapon hitzetik dator: xaboi esan nahi du». Petaloak kendu, uretan busti, igurtzi eta aparra ateratzen hasi da, xaboi baten moduan: «Eskuak garbitzeko erabil ditzakezue lore hauek: %100 bio da».\nCharlotte harria pasatu dute berehala, eta horren istorioa ere kontatu du Rossignolek: «Beti kayakean aritzen zen Baionako emazte bat ibiltzen zen hemen, eta, egun batean harri hori kontra jo, eta besoa txikitu zuen, baina aurrera jarraitu zuen hala ere, ibilbidea bukatu arte. Harriari haren izena jartzea pentsatu genuen, Charlotte». Istripuez galdetuta, oso gutxi gertatzen direla adierazi du. «Dagoeneko esperientzia handia dugu, eta ibilbideak, txokoak eta abar ezagutzen ditugu. Iaz edo orain dela bi urte, baina, hildako bat izan zen. Euren kabuz etorri ziren, eta azkargune horietako batean ez dakigu zer pasatu zen, baina bertan gelditu zen. Oso arraroa da horrelakorik gertatzea», esan du.\nJolas bat proposatu du: partaide bat ontziaren puntan zutik ezarri, eta gainontzekoek arraun egin behar dute zirkuluan. Zutik itzuli gehien egiten duena txapeldun. Batek bi itzuli, zazpi besteak, bederatzi... ausarki egin dute barre denek. Halako batean, ahate familia bat: ahate kumeek ibaia gurutzatu dute amaren atzetik.\nArrantzalerik ez da ikusten inguruan: «Zati honetan arrantzale gutxiago ikusten dira orain, 2014ko uholdeak izan eta gero Donibane Garazi eta Bidarrai arteko zatia nokill gunea izendatu baitzuten, hau da, arrainak harrapatu bai baina uretara bota behar dira berriz, bizirik». Arrantzaleekin orain ongi pasatzen bada ere —Errobi ibaia bera elkarrekin garbitzen dute—, hastapeneko urteak «zailak» izan zirela aitortu du Rossignolek: «Jende biziki gogorrarekin egin genuen topo; ez zuten onartzen gu ibaitik pasatzea. Gertatu izan da ontzia pasatzen ari zela arrantzale bat harriak botatzen hastea. Guk diploma pasatzeko eskolan ongi ikasi genuen beste erabiltzaileekiko jarrera ona erakutsi behar dela, besteak beste. Orain dela urte batzuk, agiri bat sinatu genuen elkar errespetatuko genuela adieraziz». Ordutegi bat ere badute rafting zaleek: neguan 10:00etatik 18:00etara, eta udan 09:30etik 19:00etara.\nPixkanaka ibilbidearen bukaerara ailegatzen ari dira. Hainbat geldiunerekin eta beste, ibilbideak dituen bost kilometroak ordu eta erdian egin dituzte. Ontzitik atera eta denen artean kanpamentu nagusira eraman dute. Berriz errituala, neoprenozko jantzia kentzera. Orain ez da hain zaila izan, behintzat. Marrubi usainarekin bukatu da abentura, jantziak desinfektatzeko produktuak ematen baitu. Zapore ona uzten du rafting-ak.


“Baina mutilek pixa eserita egin dezakete?” Maskulinitatea, hezkuntza eta komunen erabilera | Kinka\n← Asmakizuna: nor zen bada ditxosozko zirujaua?\n“Emakume-emakumea” gustuko dute →\n“Baina mutilek pixa eserita egin dezakete?” Maskulinitatea, hezkuntza eta komunen erabilera\nPublicado el enero 15, 2014 por abarquin\nHezitzaile gehienoi egokitu zaigu ume txikiak komunera laguntzea eta behin eta berriro ikusi dugu neskek eserita egiten ikasi dutela eta mutilek, berriz, zutik. Mutilek, distantzia laburretik eta punteria onez isuri arren, mila mikrotanta bidaltzen dituzte ontziaren puntu guztietara, baita bonbaren ura heltzen ez den lekuetara ere. Irakasleok disgustua hartzen dugu maiz, gero jokaera horrek emango digun lanaren aurrean.\nBaina ez da soilik umeek etxetik ekartzen duten zerbait; maisu-maistra ugarik (gehienek?) «eserita (neskak) /zutik (mutilak)» dikotomian irakasten diete pixa egiten haien ikasleei.\nZergatik? Zertarako? Eskola batzuetako klaustroekin elkarrizketan, harridura aurpegiak agertzen dira maiz galdera horien aurrean, hainbat irakasleri lehenengo aldiz planteatuko balitzaizkie bezala. Batzuek, berriz, egin izan dute topo gaiarekin, eta esperientzia interesgarriak partekatzen dituzte. Besteak beste, mutil txiki batzuen erresistentzia gaindiezina pixa eserita egiteko, eta baita ama batzuen protestak ere jakin dutenean haien seme txikiak eseri egiten direla eskolako komunean.\nGai honi buruz eztabaidatu ahal dugu eskola komunitatean edo gorputzari dagokiona eta hain zuzen bere hondakinei dagokiena tabuak dira gure artean? Nire aldetik, uste dut eskolan lekua egon behar dela gorputzarentzat bere osotasunean; darabilgun gaiak hausnarketa ireki bat merezi du –orain arte gertatu ez dena– eta baita trataera pedagogiko egokia ere.\nKomun publikoak (tabernakoak edo zinemakoak) eta etxeko komunak ez dira berdinak: lehenengoetan bi esparru aurkitzen ditugu, emakumeentzat eta gizonentzat. Desberdinak, gainera. Beatriz Preciadok (2013) azaldu duenez, oinarrizko beharren zerbitzura dagoen arkitektura horrek generoa eraikitzen duen teknologia oso eraginkor moduan funtzionatzen du. Sarrerako plakak (gona edo praka, kapela edo pamela, lorea edo makila…) gure generoaren arabera dagokigun lekua seinalatzen digu. Bestalde, emakumeek gelatxo pribatu batean bi funtzioak egiten dituzten bitartean, biak eserita, gizonen kasuan bi funtzioak –genitala eta uzkizkoa– bereizten dira: elkarren begirada gerta daitekeen toki batean egiten dute pixa (zutik), eta uzkia begiradatik kanpo gelditzen den beste toki batean egiten dute kaka (eserita).\nPreciadoren ustez, pixa zutik egitea maskulinitate heterosexualaren performance eraikitzaileenetarikoa da, genero sortzailea da.\nHorregatik, lau pareta itxiren artean egon beharrean, taldearen begiradapeko espazio publikoan daude kokatuta: gizonen-artean-zutik-pixa-egitea partaideen arteko adiskidetasun-loturak sortzen dituen jarduera kulturala delako, gizon egiten dituelako. (115 orr.).\nEtxeko komuna eta eskolakoa\nEtxean, berriz, gela bakarra dago gure hondakinez libratzeko eta komun-ontzi bakarra dauka, denek, berdin generoa, bai pixa bai kaka egiteko. Eskola batzuetan tokia etxekoaren antzekoa da, baina gehienetan komun publikoen antz gehiago dauka.\nHala ere, bai eskolan bai etxean mutilen zutik egiten dute pixa, paretako pixatokia daukaten komun publikoetan bezala, nahiz eta etxean pixatiki hori ez dagoen eta zakiletik konketara distantzia askoz handiagoa izan.\nEtxeko komunean pixa zutik egiteak esan nahi du halabeharrez gizonek espazio hori zikinduko dutela, asko ala gutxi. Ez zait ahaztu ikastaro batean ikusi nuen esperimentu bat: ur botila txiki bat (zurrupatzeko gailua zuena) urdinez tindatutako urez betetzea eta, komun-ontzira zuzenduta, pubisaren altueratik hustea. Ur urdinari esker, han geunden guztiok hauteman genuen gernuaren kolore argiarekin zailagoa dena: zipriztin txikiak noraino heltzen ziren.\nEta, hala ere, eskolan jarraitzen dugu mutil txikiei zutik egiten irakasten, komun publikoetan egiten den bezala (tabernan, museoan, akaso lanean…), eta ez diegu irakasten komun arruntetara egokitzen (etxekora hain zuzen, non askoz gehiagotan egingo duten, ziur aski).\nNondik datoz mutil txiki batzuen erresistentzia handia eta guraso batzuen protesta eserita egitearen inguruan? Maskulinitate hegemonikoa –emakumeen gaineko posizio menperatzailea inplikatzen duena (ikus Connell 2003)– dago tartean. Gure gizartean eserita egitea emakumeen ezaugarria da eta gizonek “emakumeen gauzak” edo gauzak “emakumeen antzera” egiteak prestigio galera ekartzen die (estatus baxuagokoa delako). “Afeminatzeko” arriskuaz gain, “maritxutzekoa” ere badago: nahikoa gizon ez agertzearekin eta gay izatearekin.\nElisabeth Badinter-ek seinalatu zuen identitate maskulinoa oposizio edo ukazio batzuen gainean eraikitzen dela; haien artean emakumea ez izatea eta homosexuala ez izatea (Badinter 1993: 51). Itxuraren ñabardura ez da gutxienenekoa; Óscar Guasch-ek azaltzen duen bezala: “Arazoa ez da horrenbeste gay izatea, gay itxura izatea baizik. Mutiko afeminatuak daude, inoiz homosexualak izango ez direnak, baina balira bezala tratatzen dituzte. Eta agian beste batzuk badira, baina ez dirudite, eta eskolan hobeto biziraun ahal dute” (Guasch 2013: 53; itzulpena nirea da).\nBadago, gainera, beste elementu bat, argiki intuitzen dena, maskulinitate konbentzionalaren iruditeriarekin lotua. Esertzea makurtzea da, menperatua eta otzana izatea, ondorioei erreparatzea, arauetara egokitzea, garbiketa kontuan izatea, geroago etorriko direnekin adeitasuna adieraztea… Zutik egitea harroa da, indartsua, etxekotu gabea eta arduragabea izatea, arauen gainetik egotea, garbiketa baztertzea, geroago etorriko direnekin ez gogoratzea…; matxoa (edo “betiko” matxoa) izatea, hain zuzen.\nBi errepresentazioak genero femeninoari eta maskulinoari asignatutako izateko eta jokatzeko moduekin daude lotuta, gaur egun oraindik oso indarrean, nahiz eta generoak ez diren funtzionalak, ez duten laguntzen bizitzen, edo, Marina Subirats-ek ederto azaltzen duenez (2013: 167-168), erabat zaharkituta edo agortuta gelditu diren.\nMaskulinoaren ikuspegi hori sumatzen da gizon batzuen kexan gaia sarean eztabaidatzen denean: “Hori bakarrik falta zitzaigun. Emakumeek dena nahi dute, are gizonok bukaeraraino umiliatu eta gure maskulinitatea erabat desagerrarazi”. Balirudike zutik egitea dela, hain zuzen, gizontasunaren azkeneko gotorlekua.\nAzal dezadan aldez aurretik ez dudala ezer harroa izatearen kontra; norberak ikusiko du ze jarrera aukeratzen duen. Bai uste dut, berriz, bizi-jarrerak eta komunean pixa egiteko moduak ez daukatela lotura zuzenik edo ez dutela zertan izan.\nMaskulinitate hegemonikoa horrelako erritoetan gorpuzten da. Guraso eta irakasle batzuk (baita amak eta maistrak ere) maskulinitate horren zaindariak dira, (in)kontzientzia maila desberdinekin, darabilgun arloan beste arlo batzuetan bezalaxe. Horrela jarraitu ahal izango dute mutilek zutik egiten, jokaera horrek zenbat zikintzen duen arduratu gabe. Ez dago soberan gogoratzea, bestalde, emakumeak direla oraindik zikinkeria hori gehienetan garbitzen dutenak. Eta noski, haien etxeetan komuna garbitzen duten gizonen artean joera handiagoa dago eserita egiteko.\nEmakumeek ere zutik egin dute\nNaturala da generoen arteko desberdintasuna gaurko komunez baliatzeko orduan? Barruko arropa erabiltzeko ohitura, behintzat, nahiko berria da klase baxuen artean. Jose Antonio Azpiazu historialariak Euskal Herrian garai bateko arroparen eta higienearen inguruko usadioak azaltzen ditu, eta baita ere hamarkada gutxi batzuetan nola aldatu diren: “Orain dela 150-200 urteko kuleroak oso bitxiak ziren. Gerrian itxiak, eta aluaren parean irekiak […] Txiza egiteko ez zuten kuleroa kentzen emakumeek. Gure amonek zutik egiten zuten txiza” (Azpiazu 2012: 7).\nKulerorik gabe ibiltzea eta soroan edo kortan gonaren azpian hankak apur bat irekitzea pixa egiteko, hori nik neuk ikusi dut duela 30 urte Kantabrian bertan adineko emakumeen artean. Ez daukat erreferentziarik nola egiten duten oraindik nekazaritza tradizionala lantzen duten beste gizarte batzuetan, baina ez ninduke harrituko antzeko ohiturek irauteak.\nHonekin esan nahi dut, gaurko komunak sortu eta hedatu baino lehen, pixa egiteko moduak ez zirela gaur egunekoak. Gaurko ohiturak eraikuntza sozialak dira, gailuen eta esparruen diseinu jakin batzuei egokituak; ez dira beti horrelakoak izan eta, aurrerantzean ere, desberdinak izan daitezke.\nEta bai, komun-ontziaren barruan pixa eserita egiteko, mutil txikiek ikasketa-prozesu labur bat egin behar dute, zakila beherantz bideratzeko, adibidez. Baina neskek ere behar dute ikasketa-prozesu bat, ekintza ez da “naturalagoa” haien artean; izan ere, haiei ere irakatsi behar zaie ipurdia eta bagina ondo zentratuta jartzen, likidoa ez kanporatzeko.\nIpuin liburu baten adibidea: “Nik eserita egiten dut. Eta zer?”\nEuropako herrialde batzuetan, Alemanian edo Eskandinavian adibidez, gure artean baino hedatuago dago gizonen artean pixa eserita egiteko usadioa. Kanpaina batzuk abian jarri dituzte, gainera, erabilera hori leku publikoetan zabaltzeko, eta etxeko komunetan ere oharrak jartzen dituzte etxekoei gogorarazteko eta bisitei mesedea eskatzeko.\nGure gizartean urrun gaude adibide horietatik. Gaia tratatzen duen ipuin liburu bat aipatu nahi dut adibide moduan: Nik eserita egiten dut. Eta zer?, Arantxa Iturberena (Donostia, 2001. Ilustratzailea Jokin Mitxelena da). Liburua “Eta zer?” sailekoa da; saila horren protagonistek “ezohikoak” diren ezaugarriak dauzkate eta gure gizartean aurrera ateratzen ikasten dute. Aniztasunaren aldeko saila dela esan dezakegu.\nIstorioa honako hau da: Josuk, protagonistak, pixa eserita egiten du; amak bezala eta ez aitak bezala, beraz. Izan ere, aitak “komunetik metro erdira, eta normalean, erdia komunetik kanpo”, amaren disgusturako.\nEskolan konturatzen direnean, ia ume guztiek barre egiten diote Josuri nesken moduan egiteagatik, eta berak gaizki pasatzen du. Gurasoengandik ez du aholkurik jasotzen, baina amarengandik mezu anbibalente hau hartua zuen jada: “Josu, maitea, niri oso ondo iruditzen zait eserita egitea, baina ez al zenuke hobe aitak bezala egiten ikastea?”\nIpuinaren bukaeran Josuk “konpromisozko” konponbidea aurkituko du: zutik egiten ikasi du eta, berak dioenez, “eskolan edota jende gehiago dagoen tokietan bakarrik egiten dut zutik. Bakarrik nagoenean eta etxean, eserita jarraitzen dut”.\nIpuina umearen honako hitz hauekin bukatzen da: “Nik orain, aitak bezala egiten dut pixa eskolan, eta amak bezala etxean. Eta pentsatu, asko pentsatzen dut nik ere. Eserita hobeto pentsatzen da, gainera, eta, batez ere, gutxiago zikintzen da”.\nLaburbilduz: umeak nahiago du esertzea, eta arrazoi onak dauzka horretarako, baina erabaki du eskolan plantak egitea eta esparru publikoan mutil konbentzionalengandik espero den bezala jokatzea. Non gelditzen da “eta zer?” kontua orduan? Non, “ezohiko” berezitasunaren defentsa? Horren handia al da presioa mutilen gainean, ezen protagonistak ezin baitu arau hori baztertu ezta fantasiaren munduan ere, sailaren formatuak horrela eskatu arren? Maskulinitate hegemonikoa zama itzela da.\nAZPIAZU, J. A. (2012). «Bainuontziak zertarako erabili ez zekiten arbasoek, letxugak landatzen zituzten han» Elkarrizketa. Goiena, 2012-11-14, 7.\nBADINTER, É. (1993). XY: La identidad masculina. Madrid: Alianza Editorial.\nCONNELL, R.W. (2003). Masculinidades. México: Universidad Nacional Autónoma de México.\nGUASCH, Ó. (2013). “Ser macho mata”. Pikara 1, 51-54.\nITURBE, A. (2001). Nik eserita egiten dut. Eta zer? (J. Mitxelenaren ilustrazioekin). Donostia: Elkar.\nPRECIADO, B. (2013). Generoa eta zaborra. Pixa egin / kaka egin. Maskulinoa / femeninoa. Genero ariketak. Feminismoaren subjektuak. Donostia: Edol. 111-117 (Itzultzailea: Ainara Sarasketa Alberdi). Testu originala: (2006). “Basura y género. Mear/ Cagar. Masculino/ Femenino” www.hartza.com/basura.htm.\nSUBIRATS. M. (2013). Forjar un hombre, moldear una mujer. Girona: Aresta Mujeres.\n*Oharra: testu honen bertsio laburrago bat Hik Hasi aldizkarian argitaratu zen (Hik Hasi 183, 2013ko abendua, 33-35 orr.). Eta are laburrago bat Galde aldizkarian (Galde 3, 2013ko uda, 16-17 orr.). Eskerrik asko bi aldizkariei.\nEsta entrada fue publicada en generoa y etiquetada generoa, komunak, pixa. Guarda el enlace permanente.\n15 respuestas a “Baina mutilek pixa eserita egin dezakete?” Maskulinitatea, hezkuntza eta komunen erabilera\nNi neu dijo:\nenero 15, 2014 en 10:29 am\nNik ere, ipuineko Josuk bezala, espazio «publikoetan» zutik egiten dut txiza, eta etxean berriz, eserita. Ez jendeak esan dezakeenarengatik, baizik eta orokorrean, mutil gehienek pixa zutik egiten dutenez, komunak zikinak egon ohi direlako. Bai, «a pulso» egin dezaket, neska askok egin ohi duten bezala, baina nekeza da eta kasu horietan nahiago dut nere «pribilegioez» aprobetxatu.\nBaina garrantzitsua iruditzen zait gaia eztabaidatu eta plazaratzea, geroz eta mutil gehiagok eserita eginez gero, zikintasunaren kontua (baita publikoetan ere) gutxituz joango litzatekeelako. Eta zutik txiza egiteko komunek ere, zipriztinak zabaltzen dituzte. Egin zazue noizbaiten proba ur koloreztatuarekin, edo «ausartak» eta «harroak» izanez gero, egin txiza biluzik horrelako komun batean eta esan non nabaritzen dituzuen tantak.\nEta amaitzeko beste apunte bat: Nik inkomoditate bat soilik ikusten diot eserita txiza egiteari: bukatu ondoren, zakila «astintzea». Egia da mugimendu hau askoz erosoagoa egiten dela zutik egonez gero, baina honek beste galdera batera narama: Zergatik mutilek ez dute txiza egin ondoren zakila komuneko paperarekin garbitzen eta neskek ordea bai? Nik egiten dut, baina ez dut mutilik ikusi hau egiten inoiz. Hain ezaguna da «por mucho que sacudas el pinganillo, la última gota siempre va al calzoncillo» esaldia, baina inork ez dio erremedioa jartzen.\nNorbaitekin gaia hemendik aurrera eztabaidatuz gero, artikulua erakutsiko diot, oso interesgarria!\nMiren Vives dijo:\nenero 15, 2014 en 3:30 pm\nGai honi buruz Maialen Lujanbiorenkin batera Pirritx eta Porrotxek abesti bat egin zuten «Patata, Patata» diskan: «Eserita, mesedez!». Bertan halaxe diote: «neska nahiz mutil, andre nahiz gizon, eserita, mesedez!». Hona hemen: http://youtu.be/vAT7LET7O9E?t=29m18s\nErabat ados nago gai honekin. Asko molestatzen didate eta ulerkaitzak iruditzen zaizkit komun publiko prefabrikatuetan jartzen duten pixatokiak: espazio publikoan gizonezkoak pixa egiten ikustera behartzen gaituzte! Zuhaitzetan edo edozein aterpetan egiten dutenean ikusten ditugu, ez iezaiozue lana erraztu! http://www.lorke.es/wp-content/uploads/2011/11/ficha-aseo-h12.pdf Gainera, ziur ez daukatela eskuak garbitzeko harraskarik, ez?\nIa ba piskanaka gizon alemaniarren antzera hasten zareten eta urte batzuk barru hau aintzinako kontua lez kontatzen dugun…\nBeste ni dijo:\nenero 16, 2014 en 8:19 am\n«Ni neu»k dioen «por mucho que sacudas…» horren ondoan, «más de tres sacudidas es…» jarriz gero, hor duan bai dilema eta zailtasunak! Nik ere papera erabiltzen dut…\nenero 16, 2014 en 9:59 am\nAgian inora ez doan datu bat: japoniar emakumeen artean badagoen (edo bazegoen) zutik pixa egiteko ohitura, eta oso trebeak omen ziren ongi zekitenak. Sentitzen dut erreferentzia bat ezin ematea orain. Pentsatzen dut erosoagoa zelako egingo zutela, Japoniako gizarte tradizionala ez baita ezaguna emakumeei eskaintzen zien rol parekidetasunagatik.\nBeraz, oraingo neskek zutik egiten ez badute, irakasten ez zaielako da.\nEdo dena higienismo kontua da?\nEta beste galdera bat, prostata arazoak dituen gizonezko bati eskatu ahal zaio egunean ez dakit zenbat aldiz eseri dadila pixa egiteko?\nPingback: hezpide.com » Blog Archive » “Baina mutilek pixa eserita egin dezakete?” Maskulinitatea, hezkuntza eta komunen erabilera\nAssociaziopne Culturale EUks dijo:\nenero 17, 2014 en 9:04 am\nEromako (Italia) eskola publiko bateko 10 urteko mutil batek 2013 urtean euskaraz egindako kantua: «Hirugarren komuna»\nEuskanta proiektu osoa hemen irakurri, entzun eta jaitsi ahal duzu. 200 gaztetxok, Eromako periferian, euskaraz egindako kantuak. Bakoitzak berea. Hitzak, musika, arregloak, ….\nenero 17, 2014 en 9:45 am\nLehengo erabiltzailearen izena gaizki idatzi dut.\nAssociazione Culturale Euskara.\nPingback: AMALIA BARQUIN: "BAINA MUTILEK PIXA ESERITA EGIN DEZAKETE?" | Maxixatzen\nenero 17, 2014 en 7:39 pm\nReblogueó esto en Emahezi.\nenero 18, 2014 en 6:50 pm\nOso iruzkin interesgarriak! Komunen erabilera dela eta, badago oraindik zer analizatu. “Ni neuk” dioen bezala, neskek papera erabiltzen dute alua lehortzeko, baina mutil gutxik lehortzen dute zakila. Esango nuke arrazoia dela horrela irakasten diegula txikitatik, bai familian bai eskolan. Baina zergatik desberdintasun hori? Oraindik uste dugu neskak garbiagoak izan behar direla mutilak baino? Pirritx eta Porrotxen abestia ez nuen ezagutzen, oso ona iruditu zait (eskerrik asko, Miren). Pailazo hauek alor guztietan egiten duten lana ez da makala. Komun aurrefabrikatuen diseinuari buruz ere hitz egin daiteke, bai; eskuak garbitzeko aukera kontuan ez izatea esanguratsua da.\nAssociazione Culturale Euskarak aipatzen duen abestia (Hirugarren komuna) ere polita iruditu zait 🙂\nPitokyok komentatzen du neskek ere zutik egin ahal dutela, horrela ikasten badute. Baliteke, baina, nire ustez, kontua da zutik egiteak gehiago zikintzen duela, besterik ez (neskek egingo balute ere bai), eta saiatu naiz azaltzen nola den posible disfuntzionala den ohitura hori irauteak. Maskulinitatearen errepresentazio tradizionalarekin lotu dut. Prostataren kontua seinalatzen du Pitokyok; esango nuke norberaren beharretara moldatu behar direla ohiturak, eta ez alderantziz. Inork zutik egin behar badu, aurrera, noski.\nEgun hauetan Ana Moralesen oso testu interesgarri batekin egin dut topo: Feminism in the restroom. Behin Brooklyneko klub sozial bateko komunak garbitzea egokitu zitzaion eta esperientzia eta horren inguruko gogoetak post horretan partekatzen ditu.\nIkastetxeen komunen diseinuari buruz (eta batez ere ea komun berezituak egon behar diren neskentzat eta mutilentzat) beste post bat argitaratuko dut laster. Oraindik beste koska bat emango diogu gaiari. Ondo izan!\nenero 21, 2014 en 9:33 am\nNi gizona naiz, gizon harro bat.\nNahi izanez gero, emakumeek zutik txisatzen ikasi dezakezue edo nahi duzuena egin ,baina utzi gure ohiturak bakean. Higienea eskusa baldin bada mutileekin parekatzen saiatzeko…mesedez munduko emakume guztiak, moztu zuen ileak, nazkagarria baita emakumeen ileak aurkitzea komunetan. Karo, gizon batek horrelakorik aldarrikatuko balu… Se arma parda.\nEmakume askok ikasi behar dutena zera da: ez gara igualak.\nNire ustez, horrelako jarrerarekin soilik emakumen identitatea minuspreziatzen duzue. Ezin duzue gizon edo mutil bat behartu neska izatera behartu. Gizon bat ez bada konforme sentitzen neskako gauzak egiten, bere errespetua ere beharko luke.\nEmakumeek nahi duzuena egin dezakezue zuen gauzekin, baina gizon bezala errespetua eskatzen dizuet kaltetzen ez zaituzten gure ohiturekin.\nFeminismoan hutsune bat ikusten dut eta gizona erabat kontuan hartzen ez dela da. Baby boom belaunaldia bukatzerakoan (gehiengoa gizonak dira eta munduaren norabidea erabkitzen dute) gizonekin gertatuko dena ikustea interesgarria izango da, alegia, azken urteetan inork ez baidu gizonari buruz hitz egin.\nenero 22, 2014 en 5:57 pm\nZergatik pentsatzen duzu artikuluan aipatzen dudan higiene arrazoia “eskusa” bat dela? Nik uste dut arrazoi garrantzitsua dela. Izan ere, saiatu naiz azaltzen zergatik populazioaren talde handi batek mantentzen duen egungo higiene estandarren aldetik funtzionala ez den ohitura bat. Azaldu nahi nuen, halaber, zergatik mutil txikiei oraindik zutik egiten irakasten diegun.\n(Emakumeek zutik egiteak -gaur egungo komunetan behintzat- ez luke arazoa konponduko, bikoiztuko luke. Kontua ez doa hortik).\nInteresatzen zaidan beste gai bat kalean lurrera listua botatzeko ohitura da, adibidez. Ohitura maskulinoa da hemen eta orain (gizon guztiek ez daukate eta emakume gutxik badaukate). Nire ustez interesgarria da jokaera horren zergatiak bilatzea eta generoaren eraikitze prozesuak zenbait gako eskaintzen ditu.\nNire artikuluan ez nuen gizonak erasotzeko asmorik. Uste dut testu horretan mutilen alde egiten dudala. Izan ere, iruditzen zait “Nik eserita egiten dut. Eta zer?” ipuinaren protagonistak ez duela merezi pairatzen duen genero presioa bere eskola kideen aldetik. Maskulinitate tradizionala kaltegarria da emakumeentzat, noski, baina beste modu batean gizonentzat ere zama handia da. Guasch-en testuaren titulua, «Ser macho mata», nahiko esanguratsua da.\nErabiltzen duzun “gu” horretan badirudi gizon guztiak sartzen ari zarela, baina esango nuke gero eta gehiago direla ohitura garbiagoak adoptatu dituztenak, pertsona otzanak edo menpekoak sentitu gabe.\nAdos nago gauza batean: nork bere etxean nahi duena egin dezala, nola ez. Arazoa sortzen da espazioak (komuna) beste batzuekin partekatzen direnean. Eta garbiketa ere partekatzen denean. Gatazka iturri galanta izaten da garbiketa bizikidetzan (familian zein estudiante pisuan zein lantokian…).\nenero 23, 2014 en 8:35 am\nSeguruenik momentu batean edo bestean emakumea zarela demostratu behar izan duzula (mila motibo egon daitezke horretarako), Normala den moduan, emakume izateak zure indentitatea bideratu duela. Gizonok ere, nozibehinka horrelakoak egin behar ditugu eta genero maskulinoak dauzkan teknikak erabiltzen ditugu, adibidez, zutik pixa egitea.\nSeguruenik ez dugula kontziente egiten ditugun gauzak egiten eta zutik pizatzerakoan, rola (agian gizonaren instintoa ere…) martxan jartzen dela. Gizon/emakume sentitzeko mila guaza egiten ditugu egunean zehar, eta queer teoria dihoena salbu, badirudi generoak gure artean izango ditugula luzerako. Horregatik, zergatik aldatu behar da asko kaltetzen ez duen teknika bat(gizon sentitzeko teknika)? Akaso gizon sentitzeko beharrik ez dugu gizonok? Gizon sentitzearen beharra ez da(inkontzienteki) hor dago eta kontu handiz ibili beharko genuke feministok, gizonok erabiltzen ditugun teknikak aldatu nahi izaterakoan. Zutik Pizatzearen teknika aldatzen bada, beste teknika bat bilatu beharko dugu gure identitatea markatzeko. Batzuk gehiago azaleartu beharko dute beste batzuk baino, baina hau ez da soilik gizonetan gertatzen.\nBestalde, Emakumea menpekotasunean izatea Gizon rolaren teknika bat (macho bat bezala mundu guztiak onartzeko) da kasu batzuetan. Teknika honekin genero desberdintasun bat suertatzen da eta nolanahi kaltetuak daude.\nPiza zutik egitea —> gizona naizen sentimendua\nEmakumea menpekotasunean izatea —> gizona naizen sentimendua.\nZuk aukeratu zer onartzeko gai zaren, azken finean gizon izatearen sentimenduaren beharrari ukatu ezin diogu, bederen, ni neuk.\nAkaso, neska izan ez nahiagatik minusprixatzen dizut? Horregatik berriro diot, kalte egiten ez duten teknikak mesedez errespetatu. Gizon eta emakumeen gauzak onartu eta errespetatu behar dira. Gizonok emakumeen gauzak eta aldi berean emakumek ulertu beharko lukete momentu batzuetan guk ere gizon sentitzearen beharra dugula.\nAdos egongo zinateke zure alaba eramaten duzun ikastolak egun batean ilea moztera behartzen badute? Arrazoiaa espazio komunak eta funtzionalitatea lirateke….\nGainera, esperientzia propioagatik (80.kadan jaioa naiz), pisukide anitz izan ditut. Mutilak direnak, emakumezkoak direnak eta erdian bere burua identifikatzen duen batekin topatu naiz.\nEsan dezaket, orokorrean mutilak askoz garbiagoak garela. Garbiketa eta emakume izatearen presioagatik izan daiteke. Fenomenoa hau sakonago aztertu genezake eta ez dut esan nahi emakumeak zikinagoak direla hausnarketa txiki bat egin gabe. Seguruenik mende garaikide honetako errebeldia mota bat dela emakumeen partez, eta gerta daiteke hurrengo belaunaldietan egoera hau aldatzea….baina tira. Izadia garela onartu behar dugu eta askotan funtzionalitateak sentimenduak ahazten ditu.\nOraingoan neska batekin nabil pisu bat konpartitzen eta badirudi bere hezitzaileek ez zutela funtzionalitatean pentsatu. Dena dela, inoiz izan dudan pisukerik hoberena dut neska hau.\nPD: Astero astero ikusten dut emakumeren bat lurrean listuka. Atzerrian bizi naiz.\nenero 27, 2014 en 12:26 am\nGeneroak existitzen dira, noski, gizartearen presiopean eraikitzen ditugu. Baina Marina Subiratsi irakurri berri diodan bezala –queer teorian oinarrituta– ezagutzen ditugun generoak obsoleto daude, agortuta, aspaldidanik ez dute bizitzen laguntzen (Forjar un hombre, moldear una mujer, Aresta 2013). Ni ideia horrekin ados nago. Ondo legoke nork bere eraikuntza egin ahal izatea, orain arte “maskulinoak” eta “femeninoak” izan diren ezaugarrien eta joaeren artean aukeratuz, horrenbeste presio sozialik gabe. Oso urrun gaude horretatik.\nEmakume jokatu eta sentitu… Niretzat emakumea izatea kategoria politikoa da, eta identitate horrekin gehiago identifikatzen naiz emakume moduan zapalduta sentitzen naizen heinean eta beste gizaki batzuk emakume moduan –edo “behar bezalako gizonak” ez diren moduan- zapalduta dauden heinean. Solidaritate lotura da eta ekiteko motorea. Baina ez dut uste emakumeak eta gizonak esentzialki desberdinak garenik. “Zuek” eta “gu” horien arteko mugak, zeharkatzeko daude, nire ustez.\nEzer ez da erabat naturala gizakiarengan, pixa egiteko modua ere ez da gizonentzat naturala; ikas/irakatsi egiten da. Eta bere karga sinbolikoa transmititzen zaie umeei. Pentsatu ahal duzue ea ikur moduan sentitu nahi duzuen ohitura hori, ea horri ze garrantzia eman nahi diozuen (edo noiz eta nola erabili). Kontua da maskulinitatea zer den bakoitzarentzat eta nola eraiki. Feminitatearekin gauza bera tokatzen zait niri: transmisioz eta presioz jaso ditudan ohiturak eta ezaugarriak birpentsatu behar ditut, ahal dudan heinean, ea haietako batzuk gabe askeago biziko naizen. Eta ea elementu tradizionalki maskulino batzuk lagungarriak zaizkidan eta ea nire bizitzan txertatu nahi ditudan.\nEz dut ile luzearekin konparaketa ulertzen. Posible da ile luzea orraztea eta zaintzea (berdin pertsonaren generoa zein den) eta inon ilerik ez uztea. Hori da nire esperientzia beste pertsona batzuekin bizikidetzan. Nik dakidanez, berriz, etxeetako komunetan ez da posible zutik pixa egitea bonbaren ura helduko ez den lekuak zipriztindu gabe. Ur koloreztatuarekin esperimentua nahiko argigarria da.\nPingback: Ez, mutilok, pixa eserita egitea ez da hain traumatikoa | Jendartean


Herri Ondarea :: Jantzan egitea pekatua\nJataben ez zan erromeririk egoten, parrokoak ez ebalako ixten jantzan egiten. Pekatua izaten zan; pekatu gogorra. Soltuan egin behar izaten zan jantzan, eta gaua egiten hasten zanerako lotu. Arimetako kanpak entzuten ziranerako fuera. Lekukoaren aitaren denporan bere Jataben soinua joten eben eta jantzan hasten ziran. Bada, debekatu egin eutsen hori.


Ramón Barea - Wikipedia, entziklopedia askea.\n2.2Zuzendari eta gidoilaria\nBilbo, 1949ko uztailaren 13a (72 urte)\naktorea, film-zuzendaria eta gidoilaria\nArtikulu hau aktoreari buruzkoa da; historialaria gaitzat duena beste hau da: «Ramón Barea Unzueta»\nArtikulu hau aktoreari buruzkoa da; asmalaria gaitzat duena beste hau da: «Ramón Barea Mendizabal»\nRamón Barea Monge (Bilbo, 1949ko uztailaren 13a - ) bizkaitar aktore, zuzendari eta gidoigilea da.\n2.2 Zuzendari eta gidoilaria\nHogei urte zituela, bulegoko lan finkoa utzi eta antzezle bilakatzea erabaki zuen. Antzezle bezala 30 filmetan parte hartu badu ere, antzerkia landu du bereziki; hortxe hasi zuen, hain zuzen, bere ibilbidea, Cómicos de la Legua eta Karraka taldeetan. Zinema zuzendari bezala film laburrak zuzentzen hasi zen. Adiós Tobi, adiós eta Muerto de Amor laburrek izan zuten arrakastaren ondoren, 1999. urtean berak idatzi, ekoitzi eta zuzendutako Pecata minuta filma estreinatu zuen. Antzerki zuzendari bezala talde ugarik jo izan du beregana taularatu nahi dituzten muntaien ardura har dezan. 1999-2000. urteetan, esate baterako, aldi berean taula gainean zeuden bost antzerki lan zuzendu zituen: Txalo konpainiak aurkezten zituen Jaques Rampalen La Dama y el Cardenal-Dama eta Kardinala eta Los emigrados, bi konpainiak antzezten zuten Agatha Christieren La Ratonera eta, Txamuskina taldearekin, Felipe Lozaren Teatro Mohicano. Telebistako telesail askotan egin du lan, gehienetan paper txikiak hartuz, hori ez baita gehien interesatzen zaion alorra.\nAlbaniaren konkista (1984), Alfonso Ungríak zuzenduta.\nMikelen heriotza (1984), Imanol Uribek zuzenduta.\nBetiereko sua (1985), José Ángel Rebolledok zuzenduta.\nGolfo de Vizcaya (1985), Javier Rebollok zuzenduta.\nBandera negra (1986), Pedro Oleak zuzenduta.\n27 ordu (1986), Montxo Armendarizek zuzenduta.\nAdiós pequeña (1986), Imanol Uribek zuzenduta.\nMama (1988), Pablo Bergerrek zuzenduta.\nAnder eta Yul (1989), Ana Díezek zuzenduta.\nLa Blanca Paloma (1989), Juan Miñónek zuzenduta.\nNo me compliques la vida (1991), Ernesto Del Ríok zuzenduta.\nSanta Cruz, el cura guerrillero (1991), José María Tudurik zuzenduta.\nTodo por la pasta (1991), Enrique Urbizuk zuzenduta.\nUrte ilunak (1992), Arantxa Lazkanok zuzenduta.\nLa madre muerta (1993), Juanma Bajo Ulloak zuzenduta.\nMuy negro (1993), J.F. Collazosek zuzenduta.\nAcción mutante (1993), Alex de la Iglesiak zuzenduta.\nCómo ser infeliz y disfrutarlo (1994), Enrique Urbizuk zuzenduta.\nLos peores años de nuestra vida (1994), Emilio Martínez Lázarok zuzenduta.\nJustino, un asesino de la tercera edad (1994), Santiago Aguilar eta Luis Guridik zuzenduta.\nLa madre (1995), Miguel Bardemek zuzenduta.\nHotel y domicilio (1995), Ernesto Del Ríok zuzenduta.\nCorsarios del chip (1996), Rafael Alcázarrek zuzenduta.\nAlma gitana (1996), Chus Gutiérrezek zuzenduta.\nEl Ángel de la guarda (1996), Santiago Matallanak zuzenduta.\nLa buena vida (1996), David Truebak zuzenduta.\nEl magnolio (1997), Julia Juanizk zuzenduta.\nEn brazos de la mujer madura (1997), Manuel Lombarderok zuzenduta.\nLa buena estrella (1997), Ricardo Francok zuzenduta.\nA ciegas (1997), Daniel Calparsorok zuzenduta.\nEn la puta calle (1997), Enrique Gabrielek zuzenduta.\nUna pareja perfecta,(1998), Francesc Betriuk zuzenduta.\nEntre todas las mujeres (1998), Juan Ortuostek zuzenduta.\nAtilano, presidente (1998), Santiago Aguilar y Luis Guridik zuzenduta.\nLas huellas borradas (1999), Enrique Gabrielek zuzenduta.\nCuando vuelvas a mi lado (1999), Gracia Querejetak zuzenduta.\nLa mujer más fea del mundo (1999), Miguel Bardemek zuzenduta.\nHyde & Jekill (2000), Sara Mazkiaranek zuzenduta.\nVaivén (2000), Carlos Muguirok zuzenduta.\nLas buenas intenciones (2000), Javier Kuhnek zuzenduta.\nGitano (2000), Manuel Palaciosek zuzenduta.\nSilencio roto (2001), Montxo Armendarizek zuzenduta.\nTiempos mejores (2002), Izaskun Granda eta Daniel Morenok zuzenduta.\nExpediente WC (2002), Arturo Ruizek zuzenduta.\nTerminal (2002), Aitzol Aramaio eta Juan Pérez Fajardok zuzenduta.\nEl otro lado de la cama(2002), Emilio Martínez Lázarok zuzenduta.\n800 balas (2002), Alex de la Iglesiak zuzenduta.\nTorremolinos 73 (2003), Pablo Bergerk zuzenduta.\nAgujeros en el cielo (2004), Pedro Mari Santosek zuzenduta.\nÉramos pocos (2005), Borja Kobeagak zuzenduta.\nObaba (2005), Montxo Armendarizek zuzenduta.\nSofía (2005), Álvaro Brechnerrek zuzenduta.\nPelículas para no dormir: La habitación del niño (2006) (TV), Álex de la Iglesiak zuzenduta.\nSiete mesas (de billar francés) (2007), Gracia Querejetak zuzenduta.\nTxokolate apur bat (2008), Aitzol Aramaiok zuzenduta.\nZorion perfektua (2009), Jabi Elortegik zuzenduta.\nHondoratzea (2010), Pedro Aguilerak zuzenduta.\nNo controles (2010), Borja Kobeagak zuzenduta.\nNegociador (2015), Borja Kobeagak zuzenduta.\nGernika bonbapean (2012)\nZuzendari eta gidoilaria[aldatu | aldatu iturburu kodea]\nHuelvako Iberoamerikar Zinemaldiaren aipamena En la puta calle pelikulagatik (1997)\nTolosako Festival du Cinéma Espagnolen saria El coche de pedales pelikulagatik (2004).\nEspainiako Antzerki saria (2013)\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2015-9-9 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ (Gaztelaniaz) Ramón Barea, Premio Nacional de Teatro El País (2013-11-26).\nRamón Barea, Espainiako Antzerki saria 2013 eitb.com (2013/11/26).\nPublikoa eta bere aniztasuna ahaztu ditugu Argia (2014-02-09).\nRamón Barearen bloga \nBNF: 15784093h (data)


Modaren aurpegiak - - Alea.eus\nMaddalen Agirre Loinaz 2018-02-16 11:55\n"Badira ehunka bide nagusia den moda ereduari ihes egiten diotenak. Horien txokoa izan nahi du honek".\nTxiki txikitatik izan dut gustuko jantzi artean ibiltzea. Gurasoek "Diseña tu moda" oparitu zidaten eguna ez dut sekula ahaztuko. Orduak ematen nituen arkatz eta margo artean, arropak marrazten, modak liluratuta. Gaur egun ere, moda maite dut, baina ez nolanahikoa.\nZer da ba, moda? Zer ezberdintasun dago moda eta jantzien artean? Zer funtzio betetzen du modak gure bizimoduan? Ingurugiroaz babesteaz gain, beste zerbaitez babesten al gaitu? Itxurakeria hutsa al da?\nModak baditu milaka aurpegi, eta eskasak horietako asko. Gaur egungo moda industriak kontsumismoa, globalizazioa eta sexismoa ditu oinarri. Emakumeentzako aldizkarietan ez ezik, telebistan, sare sozialetan, eta autobus geltokietako markesinetan etengabean saltzen diguten modaz ari naiz. Halabeharrez irentsarazten dizkigute gustu, tendentzia eta arauak. Egungo industriak ez du apenas lekurik uzten nork bere janzkera modu aske batean garatzeko. Ez da erreza fast fashionaren eta bere aginduen zurrunbilotik ihes egitea. Baina, salatzeko ez bada behintzat, tarte hau ez diogu moda azkarrari eskainiko. Ezta pentsatu ere!\nModa, sormena eta espresioa ere badelako. Kolorea, ehundura eta forma uztartzen dituen kreazioa. Gure gorputza atontzeko modu bitxi eta dibertigarria. Identitatea adierazteko, edo mozorrotzeko, balio duena.\nBadira ehunka bide nagusia den moda ereduari ihes egiten diotenak. Eta guzti hauen txokoa izan nahi du honek. Moda jasangarria, bigarren eskuko arropa eta vintagea, jantzi etnikoak eta Do It Yourselfa, artisautza eta teknologia berrien inguruan arituko gara bertan.\nMarka multinazionalen praktikak salatu eta beste eredu batzuk eraikitzen hasi dira asko eta asko. Moda jasangarria eta originala landu eta goraipatzen duten ekimenen gorakada nabaria da. Gure inguruan, moda birziklatzearen apustua egin dutenak asko dira, baita material organikoak soilik erabiltzen dituztenak ere.\nMerke-zurreko moda industriatik haratago, bada baliozko jantzientzako lekua. Eta balioa ez da salneurriaren bitartez soilik neurtzen, baizik eta material, diseinu, jatorri, prozesu eta iraunkortasunaren bidez. Soinean daramagunak, gure burua apaintzeko ez ezik, jolasteko, goxo goxo egoteko eta ondo sentiarazteko balio baitu.


PDF (364 KB - 15 orri.)\nIRAGARKIA, 2020ko abenduaren 2koa, Ekonomiaren Garapen, Jasangarritasun eta Ingurumen Sailaren Arabako lurralde-ordezkariarena, zeinaren bidez jendaurrean jartzen baita proiektu hau: Lantziegoko udalerrian (Araba), 13,2 kV-eko zirkuitu sinpleko linea, «Oyón-Casablanca» 13,2 kV-eko aireko linearen 103. euskarria eta «Laguardia-El Villar» 13,2 kV-eko aireko linearen 560. euskarria lotzeko.\nJendaurrean jartzen da instalazio hau eta, harekin batera, eskatzaileak nahitaez desjabetu beharrekotzat jotzen dituen ondasun eta eskubideen zerrenda banakatu eta zehatza, abenduaren 3ko 282/2002 Dekretuaren 10. artikuluan (2002ko abenduaren 23ko EHAA) eta abenduaren 1eko 1955/2000 Errege Dekretuaren 144. artikuluan (2000ko abenduaren 27ko BOE) zehaztutako ondorioetarako, eta xedapen hauetan xedatutakoarekin bat etorriz: azken testu horretako azken xedapenetako lehenengoa; Nahitaezko Desjabetzeari buruzko 1957ko apirilaren 26ko Legearen Erregelamenduaren 17. artikulua, eta Sektore Elektrikoari buruzko abenduaren 26ko 24/2013 Legearen 55. artikulua.\n– Eskatzailea: i-DE Redes Eléctricas Inteligentes SAU (egoitza: Laguardiako errepidea 91-93, Logroño).\n– Eskatutakoa: administrazio-baimena, exekuzio-proiektua onartzea eta onura publikoaren deklarazioa.\n– Erreferentzia: 01ATY 2020 00040.\n13,2 kV-eko zirkuitu sinpleko linea, «Oyón-Casablanca» 13,2 kV-eko aireko linearen 103. euskarria eta «Laguardia-El Villar» 13,2kV-eko aireko linearen 560. euskarria lotzeko.\n– Linearen ibilbidea: Lantziegoko udalerria.\n– Proiektu honen eraginpeko ondasun eta eskubideak: iragarki honen eranskinean jasotakoak.\n– Aurrekontua: 235.961,31 euro.\nEta guztiek jakin dezaten ematen da argitara esandakoa, eta batez ere proiektuak eraginpean hartzen dituen lurren jabeak eta gainerako titularrak jakitun egon daitezen (jabe eta titular horien zerrenda iragarki honen amaieran dago), eta hain justu ere proiektua aztertzeko aukera izan dezaten, Ekonomiaren Garapen, Jasangarritasun eta Ingurumen Saileko Arabako Lurralde Ordezkaritzan (Vitoria-Gasteizko Samaniego kaleko 2an), behar den udalean edo www.euskadi.eus web-orrian (Energia eta Meategiak/Energia ataleko Proiektuei buruzko Informazioa azpiatalean: https://www.euskadi.eus/eusko-jaurlaritza/energia-meategiak/hasiera/), baita aipatutako tokietan egokitzat jotzen diren alegazioak aurkezteko ere, bakoitzaren bi ale betiere. Horretarako, hogei eguneko epea egongo da, iragarki hau argitaratu eta hurrengo egunetik aurrera.


kritiken hemeroteka » Argi urratua lurpeko eremuetan\n« K. Izagirre: artifiziotasunaren ukazioa | Satorren paperezko aterpeak »\nArgi urratua lurpeko eremuetan Josu Landa / Argia, 1990-06-03\nMaiz pentsatu izan duzu lehenengo liburua izatea gauza askotarako barkabidea izan daitekeela. Idazlea aurreneko liburuan delibilidadeak galeraztea zilegi balitz bezala. Geroko emaitzen esperoan beti ere. Eta halaxe izango da seguru aski. Andoni Tolosaren liburua irakurrita, aldiz, justu kontrako eritzikoa bihurtzen zara bapatean. Lehenbiziko liburua izateak ez duela zama berezirik eragiten positiboaren aldera. Zorroztasuna literaturgintza osoaren testuinguruaren arauera aldatzen da, eta honez gero asko dira estrainekoz kalitate harrigarria erakutsiz kaleratu ohi diren idazle nobelak. “Satorrak” poema bilduma, adibide horietarikoa.\nGauez bizitzea, azkar bizitzea, galdera transzendentalak egiteko aukera ematen ez duen zorabioa… Gaua maite duenak, beharrezkoa duenak hobe esanda, gogotik maiteko du liburu hau. Itzultzea ihes egitea bait da, aurrera jotzea da bide bakarra.\nTolosaren poesian bada garrasi kraskatu bat, paisajearen deskripzioa egiteko garaian, beltza, iluna, zikina, eta berak ere badaki gauzak beste modu batera agertuz gero, errazagoa litzaiokeela poesia egitea. Tradizio eskasiari beldurrik izan gabe barneratzen da eremu lurpeko baina aldi berean erreal horietan. Eta here ahotsa Tom Waitsena antzera entzuten dugu, bihotzetik bihotzera, bihotz urratutik bihotz urratura.\nZuloak dira hiriko panoramak eskaintzen dituen eszenak. Aterpeak dira komiki mundutik eskuratzen dituen baliapideak, berrirakurketa indargarria eginez. Argi itsuak ditu gu ikusten gaituzten begi ikustezinak, eta baita berak sentitzeko erabiltzen dituen begi gris kolorekoak. Larruarenak ez dira soilik amodioarenak, etsipenarenak ere badira, fluoreszenteak amodioa gauaren parean argitzen duen bezala. Laberintoak itzultze eta ezkutatzeen kontrakoak dira, hiritik karreterara eta karreteratik hirira.\nEzinean ikusten den zorionarekin dantza egitea aski da sobran ere. Filosofia ez da beharrezkoa bizitzeko, eta beraz ezta poesia egiteko ere. Sirenetako distirak, autoetako abiadak eta neoiezko argi motelak dira gure bizitzetan itzala sortzen dutenak. Poesiak beste adierazpideek bezala, hortik edan behar du. Kultura berri bat sortu da, bizimodu eta ikuspegi berri batzuren adierazlea, eta horren baitan poesiak ere badu zeresana. Euskal poesia berriaz hitz egin badaiteke, planteamendu hori bereganatzen duen poesia motari egotzi beharko zaio etiketa. Ildo horren barruan, Andoni Tolosa ez da bakarra, ezta lehena ere. Baina “Satorrak” liburu honen bidez, derrigorrezko aipagarria bilakatu da.


Irailak 28, Abortatzeko Eskubidearen Nazioarteko Eguna | LAB SINDIKATUA\nIdazkaritzak Idazkaritza Feminista Irailak 28, Abortatzeko Eskubidearen Nazioarteko Eguna\nEmakume-mugimenduaren eta, orokorrean, gizarte osoaren erantzuna oso jendetsua izan da, eta argi utzi du ez dugula emakumeon oinarrizko eskubideen aurkako eraso zuzena suposatzen duen lege hau nahi.\nPPren aurre aurreproiektuak emakumeon erabakitzeko eskubidea ekidin nahi du, berau osasun langileen zein abortatzen lagundu nahi duten inguruko edozeinen aurkako zigor eta zehapenen bitartez burutu nahi dute. Emakumeak, berriz, ez dituzte zigortuko, ez behintzat zigor-epaitegietan, biktima moduan hartzen dituzte eta, ondorioz, ama moduan bakarrik azaltzen dira, eskubideen sujetu eta hiritar moduan desagertuz. Emakumeen tutela eta gaitasungabetze honek aintzinako garaietara garamatza.\nInguruabar honetan, osasuneko profesionalen eta mugimendu feministaren arteko hartuemana ezinbestekoa da. Eta marko horretan publikoki lege atzeragoi hau salatu nahi dugu eta argi utzi, legeak aurrera jarraituz gero, emakumeek abortatzeko eskubidea burutzeko diktadurako eta Francoren ondorengo sareak berrerabiltzeko prest gaudela.\nLege honen benetako borondatea emakumeen gorputzaren gaineko kontrola da, gizakion erreprodukzioaren gaineko kontrola eta, haatik, sistema kapitalistaren eskulanarena. Lege klasista da, baliabiderik gabeko emakumeak berriz ere klandestinitatera daramatza eta bere osasunerako arriskua dakar, baliabideak dauzkaten emakumeek atzerrian abortatuko duten bitartean. Abortatzeko eskubidearen ukapena oinarrizko eskubideen planaren barnean kokatu behar dugu, baita PPk inposatu nahi duen eskubiko ideologiaren barnean ere.\nHorregatik guztiarengatik, Abortatzeko Eskubidearen aldeko Plataformak eta ESK, LAB, ELA, CCOO eta UGT sindikatuok bat egiten dugu irailak 28ko aldarrikapenarekin eta dei egiten dugu irailak 26an ospitale zein osasun-zentruetan burutu behar diren 10 minutuko kontzentrazioetan parte hartzera, abortatzeko eskubidearen praktika askea ekidin eta kriminalizatzen duen araudi honen aurka eta exijitzen dugu:\n–\tAlberto Ruiz Gallardon ministroak aurkeztutako Sortutakoaren eta Haurdun den Emakumearen Eskubideen Babeserako Lege Organikoa berehala baztertzea.\n–\tAbortua Zigor Kodetik desagertzea eta berau osasun publikoaren barruan eskubide eta prestazio moduan arautzea.\n–\tEmakumeek dohainik aborturako eskubidea ziurtatuko duen araudia sortzea, bere gorputza eta sexualitatea disfrutatzea ziurtatuko duena, erreprodukzioaz gain eta edozein sexu-aukeratik aske.\n–\tPrebentziorako politika publikoak ezartzea, bereziki sexu-hezkuntza eta antisorgailuen sarbiderako gaietan.\n–\tEusko Jaurlaritzari legea onartuz gero berau ez aplikatzeko alternatiba eta estrategia guztiak bila ditzala, baita emakumeek dohainik modu askean erabakitzeko eta abortatzeko eskubidea ziurta dezala ere.\nABORTUA ESKUBIDEA DA ETA ESKUBIDEAK EZ DIRA NEGOZIATZEN\nBORROKAN JARRAITZEN DUGU!!!


Mahai Jokoa | Oiartzuarren Baitan\nOrrialde hau, Interneteko ziber-espazioko beste hainbaten gisara, OBRETAN DAGO.\nBaina espero dezagun ez izatea betirako obretan gelditzen den orrialde horietakoa. Edota, beste hainbatekin batera, Blog eta Web orrien hilerrira joango den beste bat.\nBistara ezer gutxi ikusten bada ere, taldetxo bat ari gara atzetik, lanean. Eta egoskor xamarrak izaki denak ere, zeozer-zeozer aterako da. Noiz? Auskalo; espazio sideralean gisara, ziber-espazioan ere, denbora oso erlatiboa da.\nTtur-ttur Euskaltzaleon Bilgunea partaide den Oiartzuera Taldetik sortu da ideia, baina Oiartzuni buruzko galdera-erantzunak, herritar askoren buruan eta gogoan daudenez, denen partehartzearekin politagoa aterako zaigu Galdetegi hau.\nTaldetxoa handitzen ari da, eta zuk ere lagundu dezakezu! Oiartzuni buruz, beste inork ez dakien zeozer badakizula? Txoko guztien izenak badakizkizula? Gure hizkera eder honen trikimailu guztien jabe zarela? Herriko gertakizun politak badakizkizula? Ba izena eman eta erantsi zure galderak.\nZuk ere jakingo duzu ba...\nZuk ere jakingo duzu ba Oiartzungo berri... Bestek adina bai? Beste inork ez dakien zeozer badakizula? Ba izena eman eta erantsi zure galderak.


BERRIAn argitaratua 2006-03-10ean\nLa Razón egunkariak, urtarrilaren 19ko edizioan, Espainiako Auzitegi Nazionaleko epaile batek harturiko erabakiaren arrazoiez: «Jose Ignacio de Juana Chaos etakidearen prozesamendua agindu zuen, Gara egunkarian plazaratutako bi artikulurengatik. Neurriari esker, hamaika gorabeheraren ondoren, helburua erdietsi zuten: iazko uztailean etakidea kartzelatik irten zedin galaraztea, terroristari kalera irteteko 26 egun baizik geratzen ez zitzaizkiola». Isilpeko kontu horiez zehaztasun osoz informatua dago hedabidea, dudarik gabe.\nAurtengo otsailaren 8an Espainiako Justizia ministroak eginiko adierazpenak («Behar den froga osatuko dut, presoak kalera irten ez daitezen»: hots, teknikoki, «egozpen berriak») irakurri ditut. Lehenago ere antzekoak egina zegoen: «Banda armatuarekin loturik segitzearren edo kartzelatik eginiko mehatxuengatik, De Juana Chaosekin egin genuen bezala». Ministro jauna kontu horrekin obsesionatua dagoela pentsa genezake, dena Justiziaren (begiak estalita, esku batean balantza eta bestean ezpata daukala, hauts gehien biltzen den bazterrean zokoratzen den iruditxoa, alegia) mesedetarako egiten duela ez bageneki.\nBeste egunkari zahar bat iritsi da: hemen, zentsoreek bidezkotzat jotzen dutenean ematen dizkigute egunkariak. Estatuko fiskal nagusia mintzo da, berriro ere, Parotez eta De Juanaz (Asper-asper eginda nago De Juana eta Parot horiekin!): «Ez dira kartzelatik irtengo». «Sekula» hitza ez du erabili, baina... ene ustez serio ari da, betirako esan nahi du, nonbait. Horrenbesterainoko justizi grinen atzetik zerbait dagoela susmatzen hasia nago, hainbat preso katez zamatzeko asmoez gainera. Izan ere, aipatu ditugunen antzeko adierazpenak egunero-egunero bi urtez plazaratu eta hedabideek sekulako oihartzuna harrotzea, gure ustez, mendekuak bakarrik ez luke justifikatuko.\nMaria Moliner espainierako hiztegia hartu eta prevaricar hitzaren adiera bilatu dut: «Bere karguari dagozkion ebazpenetan, enplegatu publikoak justizia urratzea, nahita edo ezjakintasun desenkusagarriagatik». Zalantza etorri zait: motiborik edo deliturik ba ote dagoen aintzat hartu gabe, pertsona jakin bat kartzelan sartu edo edukitzeko xedeari aurretiaz helduta, ebazpen judiziala emate hori definizioan sar liteke? Juristaren bati galdetu beharko. Nekez sinets nezake egiten ari direna prebarikatzea denik. Legezkoa, omen. Prebarikazio delituan ezin amil bailitezke magistratuak, fiskalak, ministroak... denak batera. Areago, hanka-sartze galanta litzateke preso bakarragatik beren Zuzenbidezko Estatuaren gabeziak horren lotsagabeki erakustea.\nKondena 2004ko urriaren 24an amaitu nuen. Urte eta erdi honetan, gertatzen ari denaz okerreko azalpen batzuk entzun ditut ene inguruan. Asmo onez, inozotasunez edo sinesgaiztasunez adierazitakoak, dudarik gabe, irregulartasun pila hori ikusita: «Barruan tarte bat eginik, askatu egingo haute», «beste pare bat urte eta aseko dituk», «artikulu horiek idatzi ez bazenitu...», «horren kondena luzea daukazunez...», «hirekin maiteminduak zeudek»...\nAkatsezkoa. Nahiago nuke, okerrenik okerrenean, neroni ezarritako zigor indibidualizatu hutsa balitz. Baina ene «kasu» honen eta antzeko beste batzuen ondorioak hedatu eta larritu egingo dira. Baita Ezker Abertzaletik haratago ere. Eta estatu osoko askatasunen murrizketaren parte bihurtuko dira, interesen arabera bakarrik aplika balitzate ere.\nEspainiako Auzitegi Nazionaleko Penaleko Aretoko presidenteak aresti Iruñean emaniko hitzaldian guztiz egokiro azaldu zuen kontua: «Zenbaitetan, legea aldatzea komeni dela iruditzen zaigu; horrelakoetan aukera hori zabaldu eta erabakia Gorenaren eskuetan uzten da, errekurtso bidez».\nEpaile horrek berak, Tele5-ek joan den hilaren 21ean eginiko elkarrizketan zioenez, Auzitegi Nazionaleko korridoreetan hamabost bat kazetari baimendun ohi dabiltza beti. Bitxia da, gero, justizi epaitegi batek hedabideei horrenbesteko abegia etengabe egitea.\nGaizki pentsatzen hasita, koktel bat asmatu dutela susmatuko nuke. Hona osagaiak: atseginak ez diren legeak aldarazteko asmoz beteriko epaileen zukua, Espainiako Auzitegi Nazionalean barrena hara-hona dabiltzan kazetarien hautsak, aitortzeko moduko interes politikoetatik, tanta bat; beste tanta bat, horren aitorgarri ez direnetatik; inortxok ere defendatuko ez lituzkeen erreklamo mediatikoez lurrindutako fruitu lehor batzuk, lagungarri. Astindu dena eta, hortxe daukazu askatasun murrizketaren edabe ahogozagarria. Hor, garrantzi handirik gabeko erakargarri gisa, Parot, beste hainbat kide eta neu sartu gaituzte. Ez gara indibidualtasunak, ordea, estatu espainiarraren zapalkuntza-interesen arabera artifizialki dimentsionatutako lanabes hutsak baizik.\n«Parot kasu» horrekin zapalkuntza-zirkuitu horietako bat erredentzioei dagokiena bete da. Lehendabizi, kondenak biltzeko aukerari ateak itxiz, legearen araberakoa ez den ebazpena eman du Auzitegi Nazional espainiarrak. Bigarren, «ezin defendatuzko asasino» delakoa medio, hedabideetan sekulako kanpaina abiarazi dute. Hirugarren, errekurtso bidez, kontua Auzitegi Gorenera iritsi da, Penaleko Aretoko presidenteak Iruñean adierazi legez. Laugarren, Auzitegi Nazionalak kondenak biltzeaz adierazitakoa ezeztatu egin du Auzitegi Gorenak. Huskeriak! Kontua zen epaitegi hari adierazpenak egiteko bide ematea. Esan eta izan: ez bataren, ez bestearen eskakizunik jaso gabe, 1973ko Kode Penalaren arabera kondenaturiko presoen erredentzioak, de facto, baliogabetu egin ditu.\nOhitua nago honezkero: ene aurka oraino diktatu ez diren ebazpenez, eman baino egun (are aste) batzuk lehenago hedabideetan irakurri ditut askotan. Horregatik ez nau harritu estatu espainiarreko Fiskal Nagusiak etorkizuna iragartzeko duen dohainak: «Auzitegi Goreneko plenoak, datorren astelehenean biltzekoa denak, kondenak biltzearen eragin kaltegarria arintzeko formularik aurkituko du, noski». Baita bete-betean asmatu ere!, are Auzitegi Goreneko Penaleko Aretoaren bilera egin aurretik.\nAsmatu zuen, bai, Paroti zegokionean ez ezik, beste askoren panorama iragartzean ere. Helburu horren atzetik baitzihoazen Zaintza Penitentziarioko Auzitegi Zentrala sortu zuten egun hartatik, kondenak oso-osorik betetzeaz hedabideek zabaldu dituzten kanpainen hastapenetik. «Parot kasu» gisa hasi zen hura estatu espainiarreko preso guztien kasua bilakatu da.\n«De Juana kasuak» inplikazio ezin larriagoak ditu, Auzitegi Nazionaleko Penaleko Aretoak eman nahi dion interpretazioaren arabera. Lehenik, euskal presoen kolektiboa ez omen da hori, delitua helburu duten erakunde multzo baten «kartzela-frontea» baizik: ederki frogatua dagoenez, terrorista baten koinatuaren adiskidearen lehengusuaren ezaguna ere terrorista da. Eta absurdoraino iritsi gara: kartzelan edukiko zaituzte, zu bezalako motiboak dauzkatelako kartzelan diren pertsonekin izateagatik. Argi baino argiago, nonbait. Bigarren: lehenago ere motibo berberengatik kondenatua izan zarenez eta, kondena betetzen ari zaren bitartean, berriz ere kondenatua izan zaitezkeen, Auzitegi Nazional espainiarrak epaia emango du: honakoak, legearen araberako ez bada ere, Auzitegi Gorenari ateak zabaldu behar dizkio, dotrina («Delitu hau egite iraunkorrekotzat jotzen du, denbora-mugarik gabea») alda dezan; horrela, presoa etorkizunean motibo berberagatik behin baino gehiagotan kondenatu ahal izango dute. Hirugarren: horiez gainera, hor delitu arrastorik ere ez dagoenez, iritzi-delitua berriro jarri dute indarrean, «mehatxu» ezizenez bataiaturik. Tira, zapalkuntza-bide hauetan jurisprudentzia sortzeko dagoen arriskuaz luzatzeari alferrikako deritzot.\nAspaldi honetan Euskal Herria zigortzeko antolatu dituzten makro-prozesu judizialek sekulako garrantzia dute. Garrantzi berekoak dira, arrazoi berberengatik, preso politiko jakin batzuen lepotik aresti hasitako prozesua: azkenean, Espainiako Auzitegi Gorenak makro edo mikro epaiketa batean emango duen epaia bakarra izango da, baina horren ondorioak denok nozituko ditugu.\nOraingoan ere denetan bezala disidentziaren kontra hasitako prozesu judizialek gure Herriak bizi duen gatazka politikoa agerian jarri eta legitimatu egin dute. Orain, inoiz baino nabarmenago, preso politikoak bahi gisa daukan balioa erakutsi du estatu espainiarrak. Horixe ez dagoela kasu indibidualik! Ezker Abertzale osoaren kasua da, askatasunean bizitzeko borrokatzen den ororen kasua.\nÉste artículo en castellano


Goxo saltzaile eta\noso haserre daude\nazken bolada guzti honetan.\nlapur gozozale bat\ngoxo guztiak lapurtzen.\nJimmy Potxolo bere izena\nJimmy Potxolo gizena\negunero bi mila pastel\njaten dun gigantea.\nGustatzen zaio krema\ngustatzen zaio nata\ngustatzen zaio tarta\ngutuna egin diote\nJimmy Potxoloren amatxori.\nJimmy Potxoloren amatxori:\nMesedez ta faborez\nkupitu zaitez gurekin\nzure seme gigante horri\nez jateko txokolaterik\nez jateko pastelik\nbestela hortza guztiak


2013.11.01eko BERTSO AFARIA | ZABALIK\nUtzi komentario bat/ 2641/\t0\nJoan den azaroaren 1ean, Maialen Lujanbio eta Jon Maiak sekulako bertso-afaria eskaini zaukuten.\n7tan ginuen hitzordua, Pinkenian. “Hotel de la Paix” kanpotiarrentzat. Apeitifa hasi ginuen, berantiarren goaitatzeko, ta «gibeleko» salarat pasatzen ginen, hortik aski fite. Hurbildu ginen 80 jendeentzat, dekorrak berak, aurreikusten zuen gaualdi goxoa.\nUntsa afaldu, patxaran pare bat edan, giroa ja berotua zen saioa hasteko. Xan-ek ere, ofiziokoa zela erakutsi zuen, saioaren sarrerak, segitu baitzuen gure berotzen ta gaien originaltasun ta aniztasunak bere mitsa ekarri baitzuen gaualdiari. Publikoak ere, dudarik gabe, bere ekarpena eman zuen!! Adibide gisa, xiberotarrek untsa ezagutzen duten “lekuko hitzen” gaian, gizkeia hitzak piztu zuen gabadiar ta amenduztarren arteko pataskañoa.\nZer erran gero bertsoetaz?? Zailegia litaike, bat edo beste, multzotik ateratzea, hainbeste izan dira… Ta ez zaizte harrituko, aitortzen badauzuet, kristoren bertso saioa izan dela. Saioaren 2 orenak (eta pixka bat geihago ere) vristez pasatu dira, ta pariatzen dut nor nahirekin, jende bat ere ez, ez dela enoatu! Gaualdi paregabea, urte oroz errepikatuko dena agian…\nSaioaren audioa, bere osotasunean juntaturik atxemanen duzue. Goza ezazue…\namikuze bertso afaria bertsoa jon maia maialen lujanbio\n← Aitzinekoa Ganer huntan gure ibilbidean bildu puskak zintzilikatuko ditugu.\nSegidakoa → AMIKUZE NUNDIK NORAT proiektua\nEhortzi margoak argitara ekarriak


Euskal Herria Bildu - Oztopoak jartzeari utzi eta euskal gizartearen aldarrikapenei jaramon egiteko eskatuko du Amaiurrek Madrilen\nOztopoak jartzeari utzi eta euskal gizartearen aldarrikapenei jaramon egiteko eskatuko du Amaiurrek Madrilen\nLehenengo eta behin, gure deialdiarekin bat egin izana eskertu nahi dizuegu. Komunikabide batzuk argitaratu duten bezala, Amaiurreko diputatu eta senatari hautatuak Kongresura eta Senatura joango gara bihar gure aktak hartzera.\nAzaroaren 20ko hauteskundeen balorazioa egitean eta Amaiurrek lortu zituen emaitza ikaragarri onen balantzea egitean esan genuen bezala, jakitun gara zer aurkituko dugun Madrilen: gehiengo zabala izanda Euskal Herriarekiko lehen jarrera hartu duen PP; hau da, Amaiur lehen harremanetarako bilera-txandatik kentzea eta lortu ditugun 333.624 botoak isilarazteko ahaleginak egitea, talde propioa izatea ukatuz.\nEuskal gizartea konponbideen prozesuan urratsak emateko exijitzen ari denean, oso larria da PPk zaharkituta dauden dinamikei eta errezetei heltzea. Hego Euskal Herrian ordezkaritza handiena izan duenak ahots eta talde propioa izateko PPk salbuespenezko neurriak ezarri nahi izatea eskandalagarria da.\nKezkatzeko modukoa da, azken urteotako dinamikari eutsi nahi dion alderdia ageri baita jarrera horren atzean; ukazio jarreretan jarraitzen duena, gure herriaren gehiengoak pentsatzen duenari bizkarra emanez.\nHala ere, eta zenbaitzuk ezarriko dituzten traba eta oztopo sasi-legezkoen gainetik, Amaiurrek tinko eutsiko die euskal gizartearekin hartutako konpromisoei. Era berean, Amaiurrek ez die huts egingo beraien konfiantza gugan jarri duten Araba, Bizkai, Gipuzkoa eta Nafarroako 333.624 herritarrei.\nBihartik aurrera, Amaiurrek honako mezu hau eramango du Madrilera: jar dezatela arreta handia euskal gizartean aldarrikatu eta eskatzen duenari. Albo batera utz dezatela oztopoak ezartzeko jarrera hori eta errespeta dezatela euskal gizarteak emandako hitza. Erantzukizunez joka dezatela, gure herrian ireki den eszenatoki berriak eskainitako aukera baliatzeko.\nAzken hauteskundeak testuinguru zehatz batean egin dira; erresoluzio prozesua abian da gure herrian eta, era horretara, herritarrek prozesuarekin lotu dituzte hauteskunde hauek. Hala, Euskal Herrian gertatzen ari den aldaketa gidatzeko pertsona abertzale eta ezkerrekoek duten lidergoa indartuta atera dela deritzogu. Euskal gizarteak horretarako ardura nagusia eman digu.\nEta, zalantzarik gabe, Amaiurrek konponbidearen zerbitzura jarriko du lortutako babes guztia. Azken hilabeteotan adierazi dugun bezala, Amaiurrek Madrilera eramango duen mezua, Moncloako maizter berriari, Zarzuelako Jauregira, Kongresura eta Senatura eramango duen mezua, izango da herri honek bizi duen gatazka gainditzeko aukera ezinhobe baten aurrean gaudela eta aukera hori baliatzen jakin behar dela.\nHorretarako, Euskal Herriari eta euskal herritarrei dagozkien eskubide guztien aldarrikapena eta defentsa egingo dugu, eta izaeta historikoa duen gatazka gainditzeko oinarriak eramango ditugu; hau da, Euskal Herria nazio gisa aitortzea eta modu zilegian eta demokratikoan dagokion erabakitzeko eskubidea onartzea. Azken baten, Euskal Herriko herritarren hitza eta erabakia errespetatua izatea exijituko dugu Madrilen.\nErrespetuaren eta eskubideen defentsa izango dira gure jardueraren ardatzak. Era horretara, eta bizi dugun krisi egoera larri honetan, Amaiurren lanaren lehentasunetako bat izango da euskal gizartearen eskubide sozialaren aldarrikapena eta defentsa.\nHoriek dira euskal gizartearekin hartu genituen konpromisoak eta horiek dira bihartik aurrera Madrilen praktikan jarriko ditugun konpromisoak.


Filosofia Olinpiada: Lauroko bost ikaslek hartu dute parte – Lauro Ikastola\nFilosofia Olinpiada: Lauroko bost ikaslek hartu dute parte\nLauro Admin erabiltzeak argitaratua. 26 urtarrila, 2021.\nUrtarrilean Filosofiako III Olinpiadak ospatu dira Euskadiko ikastetxeen artean. Aurtengo egoera dela-eta, online egin behar izan dituzte ikasleek haien iruzkinak, unibertsitatean elkartu beharrean.\nOlinpiadaren gaia “Askatasuna edo segurtasuna?” galderaren inguruko hausnarketa izan da eta Lauroko ondoko ikasleek ere parte hartu dute euren lanak aurkeztuz: Naroa Loroño, Helen Zarragoitia, Itziar Rodriguez, Leire Mancisidor eta Telmo Tudiri. Martxoan izango da sari banaketa, eta emaitzak jakitean, euren testu interesgarriak gure aldizkari filosofiko digitalean argitaratuko ditugu. Une honetan, bestelako idatziak ere topatu ditzakezue bertan: ikusi Lauroko aldizkari filosofikoa, ESNATUZ!\nEuskadiko Filosofia Olinpiada 2018an sortu zen Bigarren Hezkuntzako irakasle batzuen eskutik, Deustuko Unibertsitatea, EHU, Agora Elkartea eta REF-Red Española de Filosofíaren laguntzarekin. Informazio gehiago nahi izanez gero, KLIKATU HEMEN\nAiala Garabieta, Antonio de Trueba literatura txapelketako irabazlea18 urtarrila, 2021 Sari banaketak Lehen Hezkuntzan: “Gela berdea” eta Gabonetako marrazki lehiaketa27 urtarrila, 2021


Fernando Juarez: “Mahai sektorial baten beharra dago belaunaldi aldaketari nola aurre egin hausnartzeko” – UEU365\nUEUren Eibarko Ikastaroen barruan “Informazio eta Dokumentazio Kudeatzaileen V. Bilkura: Liburutegi eta artxiboak: funtzionaritzatik haratagoko kontratazio markoa. Nolakoa da etorkizuna?” jardunaldia izan da ALDEE (Artxibo, Liburutegi eta Dokumentazio Zentroetako Profesionalen Euskal Elkartea) elkartearekin elkarlanean. Fernando Juarez Urquijo ALDEEko lehendakariaren iritzia jaso dugu gaiaren inguruan.\nHasteko zahartzen ari garela. Demokrazia berreskuratu genuenetik eta administrazioak eratu zirenetik, administrazioarentzat lanean gaudenok zahartzen ari gara eta eraberritze prozesu baten barruan murgilduta gaude. Batzuk jubilatuko gara eta beste batzuk etorriko dira; eta horren inguruan hausnarketa bat egin nahi dugu. Belaunaldi aldaketa dator eta jakin behar dugu belaunaldi aldaketa horri nola aurre egin.\nBi ekintza-joera aurre ikusten dituzue arazo horiei aurre egiteko, zeintzuk dira? Eta zein zailtasun eta erraztasun ditu bakoitzak?\nLiburutegi eta artxibategi gehienak administrazioaren eskuetan daude. Administrazioak pentsatu behar du nola bideratu eraberritze prozesu hori. Teorian bi aukera aurreikusten dira. Bata oposaketen bitartez, lan eskaintza publikoaren bitartez bideratzea. Bestea zerbitzuaren esternalizazioaren bitartez, hau da, enpresa bati eskaintzea bai liburutegi eta bai artxibategien kudeaketa. Abantaila eta desabantailak zeintzuk dira? Eredu burokratikoa, oposaketen bitartez egitea, ondo dago segurtasun juridikoagatik eta teorian bizi osorako lana ematen dizulako; baina kontra dauka malgutasun gutxiago daukala gizarteko erronkei aurre egiteko. Enpresen bitartez bideratzen baldin bada kudeaketa hori, teorian malgutasun hori errazago lortuko da; baina langileen lan baldintzak okertu eta lan prekarioaren atarian egongo ginateke.\nBi aukera hauek lantzeko, zein gai jorratuko dituzue? Jardunaldi hau hausnarketa bat egiteko da, ea profesionalok zer egin dezakegun honen aurrean. Aztertu bi ereduek dituzten abantailak eta desabantailak. Eta gure hausnarketaren bitartez sortutako ideiak erabili, ahal den neurrian, administrazioari esateko zer nahi dugun. Zein motatako zerbitzuak nahi ditugun, zein motatako lan baldintzak, eta nola ikusten ditugun profesional moduan etorkizunera begira eman beharreko pausuak.\nAtera nahiko genukeena hemendik da batez ere mahai sektorial bat. Gure ustez alde batetik administrazioa dago; berez administrazioa da lana emango diguna. Gero enpresak daude; enpresak dira zerbitzuak eta lanak bideratuko dituztenak,. Beste alde batetik daude sindikatuak eta elkarte profesionalak. Eta erdian egon behar dugu profesionalok; giza baliabideak. Jardunaldi hauen helbururik nagusiena hori da, mahai sektoriala sortzea, aldez aurretik komentatu dugun guzti horretaz aritzeko.


Nicolas txikiren itzulera | Mundua | Berria\nNicolas txikiren itzulera\nUMPren presidentea aukeratzeko barne bozak gaur dira. Homosexualen ezkontzaren legearen eztabaidak eta primario zabalduen antolakuntzak markatu dute kanpaina.\nPatxi Berhouet -\n2014ko azaroak 29\nFrantziako Errepublikako presidentea, 2016an, UMP alderdiko primarioak irabaziko dituen hautagaia izanen da. Hori diote, behintzat, eskuineko diputatuek, eta baita ezkerreko batzuek ere. Oraindik ez gara horretan. Lehenik, alderdiaren burua izendatu beharko dute UMPko militanteek, gaur. «Nicolas Sarkozyk aise lortu beharko luke alderdiaren burutza», iritzi dio bozkatuko duen diputatu batek: «Bruno Le Mairek %25 ukan behar luke, eta Herve Maritonek, %5 eta %10en artean».\nAlderdiko presidentetza nork irabaziko duen jakiteko duda gutxi, bada. Dena den, Sarkozyk jasoko duen babesaren tamainak bere garrantzia ukanen du. Botoen %70 gainditu ezean, porrot bat litzateke haren itzulera. 2004an, UMPren burua hartu zuelarik, militanteen %85ek eman zioten sostengua.\nBeste bi hautagaiek, Le Maire Laborantza ministro ohiak eta Mariton diputatuak, ez diote ezer erraztu. Biek eragina ukan dute presidente ohiaren kanpainan. Le Mairek primario zabalduen antolakuntza proposatu du hastapenetik, erran nahi baita, zentristei eta eskuin osoari zabalduak. Maritonek, homosexualen ezkontzaren legea ezeztatzea. «Ez gara %10era iritsiko, beharbada», aitortu du Philippe Gosselin diputatuak, Maritonen aldekoak; «baina, bederen, gai kontserbadoreak sarrarazi ditugu Sarkozy eta Le Mairen mintzaldietan».\nHomosexualen arteko ezkontzaren gaiak zatitu ditu gehien hautagaiak. «Taubira legea osoki berriz idatzia izan beharko da!», bota zuen Sarkozyk azaroaren 15ean, lege horren aurkako mugimendutik sortutako Sens Commun UMP taldeari. Bertako militanteentzat proposamen hori ez zen aski. Orduan Sarkozyk segitu zuen: «Nahiago baduzue ezezta dezagun, lege berri baten sortzeko. Aldaketa merkea da!». Lehen aldiz, ezkontza homosexualari oposizioa eman zion Sarkozyk.\nProposamen hori «ahulegia» da Maritonentzat. «Sarkozyk legea ezeztatu nahi du, baina berridazteko artikulu garrantzitsuena atxikiz», deitoratu zuen diputatuak asteazkenean. «Ni oso argi naiz: egiazki legea ezeztatzea nahi dut». Ezeztatzearen aurka den bakarra Le Maire da.\nErrepublikako presidentea aukeratzeko primarioen antolakuntza UMPko buruaren lan garrantzitsuenetako bat izanen da. Hiru hautagaiak ados dira eskuinari eta zentroari zabaldu behar direla. Nahiz eta Sarkozyk ez duen luzaz argiki onartu, joan den asteazken arte: «Berriz erraten dut, inork dudarik ukan ez dezan: primarioak izanen dira; 2016an iraganen dira, eta zabalduak izanen dira», agindu zuen Sarkozyk Le Figaro kazetan emandako elkarrizketa batean.\nIkusgai dago nolako zabaltzea izanen den. 2011n PSk egin zuen gisan egiten badu UMPk —bozkatzeko euro bat ordainarazi zuten soilik—, parte hartze handia bil lezakete; 2,9 milioik bozkatu zuten bigarren itzulirako 2011n. Ordea, prezioa igoz, boto-emaileen kopurua murriztuz joango litzateke. «Ene ustez, hobe genuke PSren modeloa segitzea», esplikatzen du UMPko diputatu batek. «Jende gehiago bilduko genuke. Baina posible litzateke UMPko presidenteak legeak aldatzeko gogoa ukaitea azken mementoan».\n2016ko primarioetarako beste hautagaien kezka horretan da. «Alderdiaren presidente berriak bere asmoak argiki adierazi beharko ditu. Bere proposamenak onargarriak diren ikusiko dugu», idatzi zuen Juppek astelehenean, bere blogean, primarioei buruz.\nJuppe eta Fillonen susmoak\nAlain Juppe eta François Fillonek, 2016ko beste bi hautagaiek, badute kezka argi bat: Sarkozyk alderdiaren kontrola hartu eta primarioak bere onerako antolatuko dituela. Juppek nahiz Fillonek emaitza hobeak dituzte frantses populazio osoa kontuan hartzen duten inkestetan. Presidente ohiak, ordea, sostengu handiagoa du UMPko militanteak kontuan hartuz soilik.\nBeste gai batek banatzen ditu Sarkozy, Le Maire eta Mariton: UMPren geroak. Bygmalion aferaren ondorioz alderdiaren irudia okertu da. Horregatik, hautagai bakoitzak bere proposamena badu makurraren zuzentzeko. Maritonek alderdiaren gastuak apaldu nahi ditu; Le Mairek, militanteak bozkarazi gai garrantzitsuetan; Sarkozyk, berriz, izenez aldatu nahi du. «Erokeria bat», Laborantza ministro ohiarentzat. Frantziako presidente ohiak zentristak eta eskuina bildu nahi ditu alderdi berri batean. Beste biek ere zentristekin lan egin nahi dute, baina ez alderdi berri bat sortuz, baizik eta 2016ko primarioak elkarrekin batuz soilik.


Argitaratuta: 2019/05/23 11:44:08\nEkainaren 1ean, larunbata, hainbat ekintza burutuko dira Errenterian, Euskal Eskola Publikoaren 28. Jaiari harrera emateko. Gamon Zumardia gunean, familian jolasteko aukera izango da 16:00retatik aurrera. Gainera, Herriko plazatik Errenteriaren historia industriala ezagutzeko Sirena hotsen atzetik izeneko bisita gidatu bat egingo da 16:00retatik 17:30etara. Ezinbestekoa dela aldez aurretik hemen izena ematea.\nEz da Errenterian jai girorik gabe egongo den txokorik! Euskal Eskola Publikoaren 28. Jaian giroa berotzeko hainbat ekintza ibiltari izango dira kaleetan zehar: EH 11 kolore, Euskorleans, Rockalean, EMKE banda, Reperkusion Feminista, trikitilariak, txistulariak eta dantzariak...


Irekia Eusko Jaurlaritza - Gobierno Vasco :: “Zientzia, Teknologia eta Berrikuntza” erronka nagusiak konpontzeko eta garapen ekonomiko eta sozial orekatua eta iraunkorra bermatzeko tresnak dira, Lehendakariaren esanetan\n“Zientzia, Teknologia eta Berrikuntza”…\n<iframe src="https://www.irekia.euskadi.eus/eu/embed/videos?video_path=2021%2F10%2F18%2Fnews_72440%2Fhtml5%2Flhk_jornadas_ciencia_innovacion.mp4" width="320" height="210" allowfullscreen></iframe>\n“Zientzia, Teknologia eta Berrikuntza” erronka nagusiak konpontzeko eta garapen ekonomiko eta sozial orekatua eta iraunkorra bermatzeko tresnak dira, Lehendakariaren esanetan Iturria: Irekia\n2021_10_18_lhk_dialogo_ciencia_04.jpg Iturria: Irekia\n2021_10_18_lhk_dialogo_ciencia_02.jpg Iturria: Irekia\n2021_10_18_lhk_dialogo_ciencia_03.jpg Iturria: Irekia\n2021_10_18_lhk_dialogo_ciencia_05.jpg Iturria: Irekia\n2021_10_18_lhk_dialogo_ciencia_06.jpg Iturria: Irekia\n2021_10_18_lhk_dialogo_ciencia_07.jpg Iturria: Irekia\n2021_10_18_lhk_dialogo_ciencia_08.jpg Iturria: Irekia\n2021_10_18_lhk_dialogo_ciencia_09.jpg Iturria: Irekia\n2021_10_18_lhk_dialogo_ciencia.jpg Iturria: Irekia\nIñigo Urkulluk Euskadi 2030erako Europako Eskualde aurreratuenen artean kokatzea proposatu du\nHelburu hori betetzeko, Eusko Jaurlaritzak Zientzia, Teknologia eta Berrikuntza Plana dauka\nLehendakariak Energiaren aldeko Estatu Ituna proposatu du pairatzen ari garen “krisiari” erantzuteko\nIñigo Urkullu lehendakariak, Ekonomiaren Garapen, Jasangarritasun eta Ingurumeneko sailburu Arantxa Tapiarekin batera, Zientzia eta Berrikuntzaren Etorkizunari buruzko Elkarrizketa jardunaldiari hasiera eman dio. Ekitaldi honen helburua da eztabaida sustatzea eta Espainiak eta Europar Batasunak datozen hamarkadetan izango dituzten erronkei eta aukerei buruzko informazioa ematea, bereziki zientziaren eta berrikuntzaren arloan.\nLehendakariak bere hitzaldian adierazi duenez, "Zientzia, Teknologia eta Berrikuntza" aurrean ditugun erronka nagusiak konpontzeko eta garapen ekonomiko eta sozial orekatua eta iraunkorra bermatzeko tresnak dira. Ildo horretan, adierazi du beharrezkoa dela Euskadiko ordezkari ekonomiko, sozial eta instituzionalak bat egitea, politika publikoak eta pribatuak uztartuz, eta indargune eta gaitasun nagusietan oinarritzen jarraitzea, espezializazio adimendunaren alde eginez eta gure ekonomia eta gizartea eraldatzen duten proiektuak bultzatuz. Era berean, Urkulluk konpromisoa hartu du Europako Batzordea proposatzen ari den erronka demografikoarekin, autonomia estrategikoarekin eta trantsizio berde eta digitalekin. “Gure bokazioa da etorkizuneko belaunaldien ongizatearen oinarriak ezarriko dituzten helburu horiek lortzen laguntzea”, gaineratu du.\nInaugurazio-saioan, lehendakariak Euskadi 2030erako Europako Eskualde aurreratuenen artean kokatzea proposatu du zientzia eta berrikuntza arloan. Horrela abiapuntua ona dela esan du, izan ere, uztailean, Europako Batzordeak argitaratu zuen "Regional Innovation Scoreboard 2021" txostenean, Euskadi berrikuntza handiko Europako eskualdeen artean kokatzen zuen eta eskualdeko bikaintasun-polo gisa kalifikatu. “Egindako ibilbidea eta gure lankidetza publiko-pribatuaren eredua bermatzen duen aitorpena da hau”, adierazi du Urkulluk.\nHelburu hori betetzeko, Eusko Jaurlaritzak 2030erako Zientzia, Teknologia eta Berrikuntza Plana dauka, aurten bertan onartua. Lehendakariak azaldu duenez, Euskadiren apustua eraldaketa sozial eta ekonomikoko proiektuak garatzean oinarritzen da, RIS 3 espezializazio adimenduneko estrategiarekin bat datozenak eta Euskadi Next-en sartu direnak, Europako funtsek zehaztutako lehentasunen ildotik. “Lankidetzan jarraitu behar dugu gure lehentasunei erantzuteko: I+Gko inbertsioak handitzea; berrikuntza enpresa txiki eta ertainetara ere zabaltzea; Zientzia, Teknologia, Ingeniaritza, Arte eta Matematikako STEAM prestakuntza bereziki bultzatzea; eta, neurri handiagoan, emakumeak eta gazteak eremu zientifiko-teknologikoetan sartzea”, adierazi du lehendakariak.\nBilboko Bizkaia Aretoan egindako ekitaldian, honako hauek izan dira, besteak beste: Teresa Ribera, Trantsizio Ekologikorako eta Erronka Demografikorako ministroa; Maros Sefcovic, Europako Batzordeko Erakunde arteko Harremanetarako eta Prospektibarako lehendakariordea; Diana Morant, Zientzia eta Berrikuntzako ministroa; eta Eva Ferreira, Jose Mª Guibert eta Vicente Atxa.\nEnergiaren aldeko Estatu Ituna\nIñigo Urkullu lehendakariak Foro honek eskaintzen duen aukera aprobetxatu du Energiaren aldeko Estatu Itun bat planteatzeko, pairatzen ari garen “krisiari” erantzuteko, “izaera berritzaileagoa duen begirada bat ere eskatzen digun esparru eta funtzionamendu-sistema bat”. Hala, diagnostikoa eta jarduera-estrategia partekatzea ahalbidetuko duen itun bat proposatu du, bost eragin-eremuak barne hartuko dituena: familia ahulenek pairatzen dituzten egoerei erantzutea; energia-politika komun baten komenigarritasuna bultzatzea; energia- eta ingurumen-trantsizioa bizkortzea; energia-politika industrialarekin egokitzea; eta herritarrak energia aurreztearen inguruan sentsibilizatzen laguntzea.\nZientziaren eta berrikuntzaren etorkizunari buruzko elkarrizketa\nElkarrizketa urriaren 18an eta 19an egingo da Bilbon, eta hainbat eztabaida-mahaik, goi-mailako bilerek eta herritarren tailerrek osatuko dute. Horietan, Espainian covid osteko garaian sistema zientifikoek eta berritzaileek dituzten erronka nagusiak aztertuko dira. Hizlarien artean, Diana Morant ministroa eta Arantxa Tapia sailburua, Gobernuko eta Teresa Ribera Trantsizio Ekologikorako eta Erronka Demografikorako ministroa daude.\nElkarrizketa 2021eko iraila eta azaroa bitartean Espainiako eskualde guztietan izango diren ekitaldi tematiko batzuen zati da, Espainia 2050 proiektuaren eta Europaren Etorkizunari buruzko Konferentziaren zati gisa prestatzen ari den Epe Luzeko Estrategia Nazionalaren esparruan. Ekitaldi horiek Espainiako Gobernuak, Europako Batzordearen Espainiako Ordezkaritzak eta Europako Parlamentuaren Espainiako Bulegoak antolatzen dituzte.\nlehendakari_energiaren_alde... behera kargatu (200 KB)\nlehendakari_zientzia_berrik... behera kargatu (600 KB)\nlehendakari_berrikuntza_gil... behera kargatu (700 KB)\nlehendakari_berrikuntza_gil... 50 MB\nlehendakari_energiaren_alde... 20 MB\nlehendakari_zientzia_berrik... 40 MB


Euskal Autonomia Erkidegoko Hezkuntza ez-unibertsitarioko ikastetxe pribatu eta/edo itunpekoak Informazio xehatua\n323/2003 DEKRETUA, abenduaren 23koa, Hizkuntza Normalkuntzako Ulibarri programa arautzen duena. Araudia AGINDUA, 2017ko apirilaren 25ekoa, Hezkuntzako sailburuarena, zeinaren bidez zehazten baitira Ulibarri programak itunpeko ikastetxeentzat 2017-2018 ikasturtean izango dituen gehieneko diru-baliabideak, programan sartzeko eta jarraitzeko baldintzak eta ikastetxe bakoitzak programarako izango dituen dedikazio-orduak. Deialdiaren araudia\nIkasturteko plana 2017ko irailaren 1etik 30era bitartean aurkeztu beharko dute ikastetxeek.\n2017-2018 ikasturteko memoria aurkezteko epea 2018ko apirilaren 9an hasi eta maiatzaren 8an amaituko da.\nProiektua aurkezteko epea 2018ko apirilaren 9tik maiatzaren 8ra artekoa izango da.


Ostalarien mobilizazio deialdia Baionan pairatu erasoak salatzeko | Basque Country | KAZETA\nJUL. 27 2021 - 16:50h\nOstalarien mobilizazio deialdia Baionan pairatu erasoak salatzeko\nKasu Kasu Ostalariak Kexu jakitera eman duenez, uztailaren 22tik 23rako gauean Baiona Ttipiko ostalari bat bortizki erasotua izan zen bere establezimenduko terrazan. Elkarretaratze bat deitu dute uztailaren 28rako.\nBaionako merkatu plazako terrazak, jendez gainezka.. © Bob EDME\n«Gertatu behar zena gertatu da». Hitz horiekin hasten da Kasu Kasu Ostalariak Kexu kolektiboak joan den uztailaren 22tik 23rako gauean ostalari batek jasan behar izan zuen eraso bortitza salatzeko igorri duen oharra. «Maleruski ez zen lehen aldia eta aldi huntan ospitaleko larrialdi zerbitzuan harrera egin dakote», jakinarazi du kolektiboak.\nGogora ekarri dutenez, bada denbora Baionako ostalariek bereziki Baiona Ttipian hedatzen ari zen «giro txarraz» ohartarazi zutela. «Deus ez da plantan ezarri denen segurtasun publikoaren lortzeko. Podere publikoentzat, iduri luke lehentasun bakarra dela ezeztatuak diren besten sekuritatea» deitoratu dute.\nDiotenez, merkatariak eta herritarrak haserre dira egoera honekin eta uste dute bortizkeria egoera horren aitzinean deus egiten ez bada, «normaltasuna bilakatuko» dela. Horregatik, botere publikoei galdegin diete denen segurtasunerako beharrezkoak diren neurriak plantan ematea. Hori aldarrikatzeko eta erasoak salatzeko elkarretaratzea deitu dute uztailaren 28an, 19.00etan Baionako Xaho kaian.\nGertaera horiei buruz galdeturik, Jean-Rene Etchegaray Baionako auzapezak adierazi du ez dakizkiela eraso zehatz horren xehetasun guziak, baina onartu du ostalariek zailtasunei aurre egin behar dietela ordena publikoa kudeatzeko, eta baita egoera okertzen ari dela ere. Hala ere, bere ustez gutiengo batek egiten dion ekintza isolatuak dira. Jakinarazi duenez, «prozesu judizialak abian dira identifikatuak liratekeen bi edo hiru pertsonen kontra». Prokuradoreari eta poliziari galdegin die ahalik eta gehien aitzina daitezen dosierrean.


Sanzey - Wikipedia, entziklopedia askea.\n48° 46′ 17″ N, 5° 50′ 18″ E / 48.7714°N,5.8383°E / 48.7714; 5.8383Koordenatuak: 48° 46′ 17″ N, 5° 50′ 18″ E / 48.7714°N,5.8383°E / 48.7714; 5.8383\nLagney, Ménil-la-Tour, Royaumeix eta Trondes\n70 (%48.6) 74 (%51.4)\nSanzey Frantziako udalerri bat da, Meurthe eta Mosela departamenduan dagoena, Ekialde Handia eskualdean. 2013an 138 biztanle zituen.\n2007an Sanzey udalerrian erroldatutako biztanleak 138 ziren. Familiak 52 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 12 seme-alabarik gabeko familiak ziren, 20 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 60 etxebizitza zeuden, 51 familiaren etxebizitza nagusia ziren, 2 bigarren erresidentzia ziren eta 7 hutsik zeuden. 58 etxeak ziren eta 2 apartamentuak ziren. 51 etxebizitza nagusietatik 40 bere jabearen bizilekua ziren, 10 alokairuan okupaturik zeuden eta 1 doan lagata zegoen; 1ek gela bat zuen, 5 etxek bi zituzten, 9 etxek hiru zituzten, 8 etxek lau zituzten eta 28 etxek bost zituzten. 41 etxek euren parking plaza propioa zuten azpian. 14 etxetan ibilgailu bat zegoen eta 30 etxetan bat baino gehiago zituzten.\nSanzey udalerriko biztanleria-piramidea 2009an .\n2007an lan egiteko adina zuten pertsonak 90 ziren, horien artean 67 aktiboak ziren eta 23 inaktiboak ziren. 67 pertsona aktiboetatik 62 lanean zeuden (34 gizon eta 28 emakume) eta 5 langabezian zeuden (1 gizon eta 4 emakume). 23 pertsona inaktiboetatik 5 erretiraturik zeuden, 11 ikasten zeuden eta 7 "bestelako inaktibo" gisa sailkaturik zeuden.\n2009an Sanzey udalerrian 50 unitate fiskal zeuden, 126,5 pertsonek osaturik. Pertsona bakoitzeko diru-sarrera fiskalaren mediana urteko 18.958 euro zen.\n2000. urtean Sanzey udalerrian 8 nekazaritza-ustiategi zeuden, 584 hektarea erabiltzen.\nMénil-la-Tour (2,0 km)\nRoyaumeix (2,5 km)\nLucey (5,6 km)\nBNF: 15264559f (data)


Azaroan gimnasia abdominal hipopresiboa egiteko eskaintza zabaldu du Udal Kirol Patronatuak - Azpeitia - uztarria.eus\nAzaroan gimnasia abdominal hipopresiboa egiteko eskaintza zabaldu du Udal Kirol Patronatuak\nUztarria.eus 2016-10-20 13:28\nAzaroko astelehenetan eta asteazkenetan eskainiko dituzte saioak, 15:15etik 16:00etara, eta izen-ematea zabalik dago. Kirol Patronatuak aurrez antolatutako beste jarduera batzuetan ere plazak libre daude, eta horietan ere izena eman daiteke oraindik.\nUrrian hasi zen Azpeitiko Udal Kirol Patronatuak antolatutako jardueren ikasturtea, baina eskaintza zabaldu nahian gimnasia abdominal hipopresiboko beste talde bat sortu du Kirol Patronatuak. Azaroan zehar astelehenetan eta asteazkenetan eskainiko dituzte eskolak, 15:15etik 16:00etara, igerilekuko eraikinean. Gimnasia abdominal hipopresiboan izena emateko epea zabalik da, eta interesa dutenek igerilekuan edo 943 81 41 21 telefonora deituta eman dezakete izena.\nKirol Patronatuak jakinarazi duenez, eskaintza horretaz gain, oraindik ere aurrez antolatutako jarduera batzuetan plazak gelditzen dira. Beraz, eskaintza horietan izena emateko interesa duen edonork igerilekuan eska dezake informazioa.


Zer egin faktura ordaindu gabe uzten bada? - Som Energia Laguntza Gunea\nZer egin faktura ordaindu gabe uzten bada?\nBankuak fakturaren ordainagiria itzultzen badu, faktura ordaindu gabe egonen da. Zure kasua izatekotan, jakinaren gainean egonen zara itzulketa honi buruzko informazioa daukan korreo elektronikoa bidaliko dizugulako. Mezu elektroniko horri N57 izeneko dokumentua erantsiko diogu, non barra kode bat agertuko den.\nBarra-kodea erabiliz ordaintzeak faktura interneten bidez ordaintzea ahalbidetzen du (Caixbanken webgunetik) edo entitate bereko edozein bulegotik.\nN57 dokumentuan fakturaren laburpena ageriko da, baita ordaindu ahal izateko behar dituzun datuak eta bankuaren webgunearen esteka ere.\n1 Online ordaindu\nOnline ordaindu ahal izateko, ondorengo estekan sartu beharko zara eta Igorle Entitatearen Kodea (CPR kodea edota igorlearena) erabiliz ordainduko duzun adierazi beharko duzu edo bestela Barra-Kodearen Zenbakia erabiliz ordaindu.\n1.1 Igorle Entitatearen Kodea erabiliz ordaindu (orain ordaindu CPR kodea erabiliz edota igorle entitatea)\nAukera hau aukeratzen baduzu, igorri dizugun dokumentuaren goiko ezkerreko aldean aurkituko duzun Igorle Entitatearen Kodea sartu beharko duzu.\nJarraian, Erreferentzia-zenbakia, Identifikazioa eta fakturaren zenbateko osoa eurotan betetzea eskatuko dizu. Irudi hauetan non aurkituko dituzun erakusten dizugu:\n1.2 Barra-kodearen zenbakia erabiliz orain ordaindu\nAukera hau aukeratzen baduzu fakturaren barra kodearen azpian agertzen den zenbakia sartu behar da, ondorengo irudietan erakusten den moduan\nBi aukera hauetan, ordaintzeko unean, Txartelaren Zenbakia eta honen Iraungitze-Data jarri beharko duzun laukia ageriko da. Egiaztatu datuak zuzenak direla, baita fakturaren zenbatekoa ere.\nAzkenean, txartelaren atzealdean aurkituko duzun Segurtasun Kodea sartu behar duzu (hiru zenbaki).\nOrdainketa behar bezala egin ondoren, ordainketa-agiria deskarga dezakezu. Ordainagiria cobros@somenergia.coop helbidera bidali dezakezu ordainketa egin duzula azkar jakinarazteko.\n2 Caixabanken edozein bulegotan ordaindu\nOrdainketa Caixabanken edozein banketxetan egin dezakezu barra-kode bidez doan ordainketa-dokumentuarekin (paperean inprimaturik edo zure telefono mugikorretik). Horretarako, kutxazain automatikoan edo bulegoan aurrez kudeatu dezakezu.


SITES - ORTEGA BARRENA MERCEDES (SHEETS)\nORTEGA BARRENA MERCEDES\nIzena: IRAKASLEAREN KOADERNOA - EGUNEROKO SAIOAK\nMaila: DBH - BATX\nProposamenaren aurkezpena edo justifikazioa: Gorputz Heziketako irakasleek ikasle asko izaten ditugu (175 edo gehiago urtero), eta modu objetiboan ebaluatzeko datu asko hartu behar ditugu: eguneroko saiakera, froga fisikoak (zenbait kasutan maila edo sexua kontutan izanik), jarrera, eta ezaguerak baloratzen ditugu irakasgaian. Horretaz aparte, Gorputz Heziketako saioak planifikatu, egindako lana jaso, eta behaketak edo egokitzapenak jasotzeko tresna bat behar dut. Gaur egun gero eta kexa gehiago daude Noten inguruan, tresna hauek, Irakasle lana (nirea edo beste batena) objetiboa, justifikatuta eta lotuta dagoela adierazteko balio behar du.\nTestuingurua: Saioak kalean ematen ditugu askotan, ikasle askorekin, asko mugitzen gara, eta wifi gabe askotan. Ikasle asko ditugu eta astean behin talde bakoitzarekin gaude. Datu asko eskura edota jaso behar ditugu eta ongi kudeatu, lan egokia, eraginkorra eta objetiboa izateko.\nArazoa: Ikasle asko eta bakoitzeko datu asko hartu nahi ditudanez, EXCEL tresna beharko dut datuen kudeaketarako. Saioak jasotzeko eta erabiliko ditudan bideo… jasotzeko, WORD hobeago izango da. Biak, GOOGLE APPSen, egingo ditut, ONLINE eta konexiorik gabe eskura izateko edozein momentuan.\nHelburua: EXCEL tresnarekin, Irakasle Koadernoa egin, ebaluatzeko erabiliko ditudan datu guztiak kudeatzeko: ikasleen eguneroko saiakera, froga fisikoen emaitzak, jarrera, ezaguera digitalak, adierazpeneko gaitasuna... WORD tresnarekin, Eguneroko saioen Koadernoa egingo dut, saio guztien ariketak, emango ditudan apunteak, erabiliko ditudan powerpointak, Formularioak, bideoak… lotzeko. Horrela, eguneroko lanerako behar dudan guztia 2 tresnatan izango ditut.\nEginkizuna: Ongi zehaztu ebaluatu nahi dudana, gaitasunak ebaluatzeko erabiliko ditudan tresnak, eta bakoitzaren balioa edo notan izango duen zama.\nGOHE - BALIABIDE DIGITALAK\nMercedes Ortega NOTAK 17-18 V01.xls